title: Stormbringer (albumi)

text: Myöhemmin albumi päätettiin nimetä "Stormbringeriksi", ja ensin kanteen suunniteltiin kuvaa konserttisalista, joka tuhottiin Japanissa Deep Purplen edellisen kokoonpanon aikana vuonna 1973. Yhtye kuitenkin pelkäsi, että kansi yllyttäisi yleisöä tuhoamaan saleja, joten ideasta luovuttiin. Lopulta kansikuvaksi tuli Joe Garnettin maalaus, joka pohjautui hyvin yksityiskohtaisesti valokuvaan, joka oli otettu tornadosta vuonna 1927 lähellä Jasperin kaupunkia Minnesotassa. Alkuperäisen kuvan oli ottanut etelädakotalainen koulutyttö Lucille Handberg, ja ennen videoiden ja internetin aikakautta se oli yksi kuuluisimmista ja käytetyimmistä tornadokuvista.


title: Stormbringer (albumi)

text: "Stormbringerin" kantta on pidetty Deep Purplen kansikuvista kaikkein heavy metal -tyylisimpänä. Sen maalaaja Joe Garnett oli työskennellyt myös aiemmin rockyhtyeiden kanssa ja vastannut muun muassa The Doorsin "Full Circle" -albumin kansien suunnittelusta.


title: Stormbringer (albumi)

text: "Stormbringer" julkaistiin sekä Britanniassa että Yhdysvalloissa marraskuussa 1974. Ranskassa levy oli ilmestynyt jo lokakuussa. Britanniassa ja muualla Euroopassa jakelijana toimi yhtyeen oma Purple Records, Yhdysvalloissa ja Japanissa Warner Bros. Records. Levyn painokset erosivat toisistaan hieman eri valtioissa. Esimerkiksi Yhdysvaltain-painoksen kannen väritys on brittiläistä sinertävämpi ja yhtyeen logo on siinä hieman erilainen. Yhdysvalloissa julkaistiin myös kvadrofoninen versio, jonka kappaleissa on pieniä eroja verrattuna stereoversioon. Varhaisiin Japanin-painoksiin puolestaan sisältyi juliste. Argentiinassa ja Uruguayssa albumin nimi oli käännetty espanjaksi muotoon "Traetormentas", kun taas Etelä-Koreassa ”Stormbringer”-kappale puuttui albumilta ja levy levy julkaistiin nimellä "Soldier of Fortune".


title: Stormbringer (albumi)

text: Albumi menestyi kaupallisesti hieman heikommin kuin edellinen albumi "Burn": listasijoitus oli Britanniassa kuudes ja Yhdysvalloissa kahdeskymmenes. Albumia myytiin kuitenkin Britanniassa hopea- ja Yhdysvalloissa kultalevyrajan verran. "Stormbringer" ylsi julkaisuvuotenaan top 10:een ainakin yhdeksässä maassa. Vaikka albumi ei ollutkaan yhtä suuri menestys kuin muutamat yhtyeen aiemmat levyt, Deep Purple säilytti yhä suuren maailmanlaajuisen suosionsa.Bloom: s. 224 Funk- ja soul-vaikutteet herättivät kuitenkin ristiriitaisia mielipiteitä myös yleisön joukossa.


title: Stormbringer (albumi)

text: Deep Purplen jäsenistä Blackmore ja Coverdale ilmaisivat pian "Stormbringerin" ilmestymisen jälkeen olevansa tyytymättömiä albumiin ja yhtyeen uuteen musiikilliseen suuntaukseen, ja Coverdale vakuutti, että seuraava albumi olisi jälleen rocklevy. Tällaisia lausuntoja annettiin siitä huolimatta, että "Stormbringerin" tyylisellä musiikilla olisi ollut kuitenkin kaupallista potentiaalia erityisesti Yhdysvalloissa, ja yhtye olisi voinut saada täysin uudenlaista yleisöä.


title: Stormbringer (albumi)

text: Singlejä albumilta ilmestyi kaiken kaikkiaan neljä, mutta julkaisut vaihtelivat maittain. ”Stormbringer” julkaistiin Manner-Euroopassa, Yhdysvalloissa ja Uudessa-Seelannissa, mutta ei Britanniassa. Yksittäin Yhdysvalloissa julkaistiin ”You Can’t Do It Right” ja vastaavasti Japanissa ”Lady Double Dealer”. Lisäksi Euroopassa singlenä ilmestyi ”Soldier of Fortune”, mutta kyse lienee hyvin rajoitetusta painoksesta, sillä edes sen B-puolesta ei ole tietoa.


title: Stormbringer (albumi)

text: Vuonna 2009 albumista julkaistiin 35-vuotisjuhlapainos, "35th Anniversary Edition". Se sisältää alkuperäisten kappaleiden lisäksi uudet versiot neljästä kappaleesta, jotka Glenn Hughes on remasteroinut Abbey Road Studiosissa. Lisäksi mukana on erillinen DVD, joka sisältää levyn 5.1-miksauksen sekä muutaman valokuvan kappaleiden taustana. Albumi julkaistiin sekä CD- että LP-formaatissa, ja sen kansikuva on hieman erilainen, sillä alkuperäistä maalausta ei löydetty ja sen tilalla jouduttiin käyttämään vanhan mainosjulisteen kuvaa. "35th Anniversary Edition" nousi Britanniassa 7. maaliskuuta 2009 sijalle 99.


title: Stormbringer (albumi)

text: "Billboard"-lehden arvostelija antoi vuonna 1975 albumista hyvää palautetta: se on Deep Purplen monipuolisin levy ja sen balladi-, blues- ja jazzvaikutteet toimivat erinomaisesti. Blackmore ja Lord soittavat uudesta tyylistä huolimatta yhtä vahvasti kuin aiemminkin. "Rolling Stone" -lehdessä 30. tammikuuta 1975 julkaistu arvostelu, jonka on kirjoittanut Alan Niester, oli sävyltään maltillisempi. Sen mukaan albumilla on vahvat hetkensä, kuten Blackmoren turvallisen tuttu riffittely ja Jon Lordin koskettimien ”huudatus”, mutta yhtyeen soundin monipuolistaminen on onnistunut vain osittain. Kokonaisuutena Niester sanoo "Stormbringerin" olevan kaukana Deep Purplen parhaista tuotoksista. Samoin "Allmusicin" kriitikko Alex Henderson toteaa, ettei albumi yllä yhtyeen huippuhetkien erinomaiselle tasolle ja sen kappaleet ovat enimmäkseen heikohkoja, vaikka siltä löytyykin myös hyviä hetkiä. Hän antaa albumille kaksi tähteä viidestä.


title: Stormbringer (albumi)

text: Sputnikmusicin Matthijs van der Lee pitää "Stormbringeria" yhtyeen rauhallisimpana albumina ja pettymyksenä "Burnin" jälkeen. Kuitenkin hän antaa levyn arvosanaksi viidestä täydestä hyvän 3,5.


title: Stormbringer (albumi)

text: Deep Purplea käsittelevässä kirjassa "Deep Purple – Syvän purppuran vuodet 1967–2004" albumin arvostelee Mika Sironen. Hänen mielestään Ritchie Blackmoren haluttomaksi väitetty kitaransoitto ei kuulosta niin huonolta kuin väitetään, kappaleet ovat sopivan pituisia ja koko levy on tasapainoinen ja laadukas. Hän toteaa "Stormbringerin" olevan Deep Purplen melodisin albumi. Sitä ei voi kutsua heavy metaliksi, mitä hän pitää myös levyn heikkoutena.Sironen: s. 115–117


title: Stormbringer (albumi)

text: Deep-purple.fi-sivustolla Petri Myllylä sanoo "Stormbringerin" olevan laadukas levy, jonka kappaleet ovat kiistatta hyviä. Se on hänen mukaansa myös yksi Deep Purplen onnistuneimmista sekä parhaiten äänitetyistä ja tuotetuista levyistä. "Stormbringeriä" ei kuitenkaan voi suositella sellaiselle hard rock -fanille, joka ei pidä lainkaan mustasta juurimusiikista. Myllylä toteaa, että mikäli "Fireball" on ollut ilmestyessään vaikea pala purtavaksi, on "Stormbringer" sitä potenssiin kymmenen. Samalla sivulla Hannu Juutilainen sanoo, että levy on tavallaan hyvin erilainen ja ehkä hieman hämmentäväkin. ”Paketti kuitenkin toimii” ja kokonaisuus muodostuu erittäin mielenkiintoiseksi.


title: Stormbringer (albumi)

text: Intro-lehteen arvioita tehnyt "Record Eater" l. Tapio Korjus kirjoitti albumista:


title: Stormbringer (albumi)

text: "" Kun joku yhtye on saavuttanut suosionsa jollakin tietyllä ja selvästi tunnistettavalla tyylillä, ei sen muuttaminen yhtäkkiä ole kovinkaan helppoa. Edellinen albumi Burn ei vielä paljon poikennut parista edellisestä, vaikka pientä, kaivattua uusiutumista oli havaittavissa. Stormbringer meenee hieman pidemmälle, vaikka myös vanhoja tuttuja Purple-elementtejä ja sata kertaa käytettyjä riffejä ja kappalekaavoja linjalla "Highway Star - Fireball - Burn - Stormbringer" on olosuhteiden pakosta vielä mukana. "Love Don't Mean A Thing" ja "Holy Man" ovat uudenlaista, varsin soul-vaikutteista ja laidbackia rennosti taakse nojaavaa musaa. "Hold On"issa uudet ja vanhat vaikutteet on yhdistetty maukkaasti, biisi svengaa ja kulkee vanhojen Purple- jyrien tavoin mutta ei yhtä junnaavasti. "Lady Double Dealer" on vanhatyylistä Purple- sähinää täydeltä laidalta, musiikillisesti se on Blackmoren kitaroinnin varassa. "You Can't Do It Right" yhdistelee soul- vaikutteita ja Purple- riffejä. "High Ball Shooter" on tavanomainen ja mitäänsanomaton pala, jonka Blackmoren kitarointi pelastaa osittain. "Soldier Of Fortune"lla yhtye pääsee uudenlaiseen tunnelmaan. Coverdale laulaa pehmeästi ja hyvin. Stormbringer on parasta Purplea pitkään aikaan ja ehkä yhtyeen kaikkein musikaalisin levy. Se luo vahvasti uudelleen uskoa tähän jo välillä pahasti itseään toistaneeseen yhtyeeseen, jota näköjään vielä sittenkin tarvitaan jytämusan parissa.""


title: Stormbringer (albumi)

text: Huhtikuussa 2006 Classic Rock -lehti valitsi "Stormbringerin" kaikkien aikojen 62:nneksi parhaaksi brittiläiseksi rock-albumiksi.


title: Stormbringer (albumi)

text:
Deep Purple oli aloittanut uutta albumia markkinoivan kiertueen jo ennen sen julkaisua. Esityslistaan uudelta albumilta pääsivät ”Stormbringer”, ”Lady Double Dealer” ja ”The Gypsy”. Kiertueen aikana Coverdale ja Hughes kiistelivät lauluosuuksien jakamisesta, mikä häiritsi yhtyeen työskentelyä, ja Blackmoren motivaatio heikkeni jatkuvasti. Tammikuussa 1975 yhtye esiintyi Australiassa Sunburyn festivaaleilla; AC/DC:nkin piti esiintyä tapahtumassa, mutta esiintyminen peruttiin Deep Purplen ennakoitua pidemmän setin vuoksi.Heino: s. 49
Sunburyn festivaalien jälkeen Deep Purplen jäsenillä alkoi puolentoista kuukauden pituinen loma. Blackmore matkusti yhdysvaltalaisen Elf-yhtyeen kanssa Müncheniin äänittämään lainakappaletta ”Black Sheep of the Family”, jonka levyttämisestä Deep Purplen muut jäsenet olivat kieltäytyneet. Se oli tarkoitus julkaista singlenä, joten kappaleelle tarvittiin myös B-puoli. Niinpä Blackmore kirjoitti yhdessä Elfin laulusolistin Ronnie James Dion kanssa kappaleen ”Sixteenth Century Greensleeves”. Blackmore ja Dio huomasivat yhteistyön sujuvan, joten lopulta he äänittivät kokonaisen albumin, joka sai nimekseen "Ritchie Blackmore’s Rainbow". Vielä ennen levytystä Blackmore oli vakuuttanut lehdistölle, ettei hän ollut eroamassa Deep Purplesta.Bloom 2009: s. 225–226


title: Stormbringer (albumi)

text: Yhtyeen muut jäsenet eivät juurikaan huomioineet Blackmoren sooloprojektia, sillä heilläkin oli vastaavia hankkeita. Lord työskenteli klassisvaikutteisen "Sarabande"-projektin parissa. Hughes puolestaan aikoi tehdä sooloalbumin, jonka olisi tuottanut David Bowie, mutta suunnitelma ei toteutunut. Vähitellen alkoi kuitenkin paljastua, ettei Blackmore jatkaisi Deep Purplessa sen jälkeen, kun Euroopan-kiertue päättyisi huhtikuussa 1975. Yhtyeen piti aloittaa uuden albumin äänitykset vielä samassa kuussa Rolling Stone Mobile Studiolla, mutta siitä luovuttiin Blackmoren lähtöaikeiden paljastuttua.Heino: s. 49–50 Blackmoren eropäätöstä oli jo aiemmin vahvistanut se, että Hughes oli huutanut hänelle erään konsertin kitarasoolon aikana: ”Paskaa!” Hughes itse on kiistänyt pilkanneensa Blackmoren soittoa, vaikkakin myöntää käyttäneensä tuolloin runsaasti huumeita.Bloom: s. 223 Blackmore kertoi päätöksestään ensin kiertuehenkilökunnalle, jonka kautta tieto levisi muille yhtyeen jäsenille, vaikka asia olikin tarkoitus salata.Bloom: s. 226


title: Stormbringer (albumi)

text: Koska äänityslaitteisto tulevaa albumia varten oli jo varattu, päätettiin kiertueen kolme viimeistä konserttia nauhoittaa, mihin Blackmore suostui. Grazissa, Saarbrückenissä ja Pariisissa äänitetyistä nauhoista oli tarkoitus julkaista tupla-albumi vielä saman vuoden puolella, mutta lopulta livealbumi "Made in Europe" ilmestyi vasta loppuvuodesta 1976 yhden LP-levyn laajuisena. Vuonna 1996 samoista äänityksistä tehtiin laajempi julkaisu "MK III The Final Concerts" (1996), mutta parhaana taltiointina on pidetty albumia "Live in Paris 1975".


title: Stormbringer (albumi)

text: Pariisin konsertin jälkeen 7. huhtikuuta 1975 kiertue oli ohi, eikä yhtyeen jatkosta ollut varmuutta. Seuraavista konserteista ei ollut sovittu, mutta tarkoitus oli joka tapauksessa pitää pari kuukautta lomaa. Toukokuussa 1975 julkaistiin pelkästään edellisen kokoonpanon, niin sanotun Mark II:n, esittämiä kappaleita sisältänyt kokoelma "24 Carat Purple", jota pidettiin lähes muistokirjoituksena.Heino: s. 50 Lopulta yhtye päätti jatkaa uuden kitaristin, yhdysvaltalaisen Tommy Bolinin kanssa, ja levytti albumin "Come Taste the Band".Heino: s. 52


title: Stormbringer (albumi)

text: MuusikotMuut


title: Pušnoi

text: Pušnoi () on:


title: Jim Hutton

text: Dana James ”Jim” Hutton (31. toukokuuta 1934 Binghamton, New York – 2. kesäkuuta 1979 Los Angeles, Kalifornia) oli yhdysvaltalainen näyttelijä. Hänet nähtiin lukuisissa elokuvissa ja televisiosarjan "Ellery Queen" (1975–1976) nimiroolissa. Hän kuoli maksasyöpään 45-vuotiaana. Näyttelijä Timothy Hutton on hänen poikansa.


title: Jim Hutton

text: Hutton tuli tunnetuksi Paula Prentissin parina. Hän oli Prentissin tavoin huomattavan pitkä (1,96 m).


title: Segunda División B

text: Segunda División B on Espanjan jalkapallon kolmanneksi korkein sarjataso. Sarja koostuu puoliammattilais- ja amatöörijoukkueista. Sen yläpuolella ovat Liga de Fútbol Profesionalin ammattilaissarjat Primera División ja Segunda División ja alapuolella alin kansallinen sarjataso Tercera División. Sarjassa pelaa useiden Primera- ja Segunda-seurojen reservijoukkueita.


title: Segunda División B

text: Nykymuodossaan sarjaan ottaa osaa 80 joukkuetta, jotka on jaettu neljään 20 joukkueen lohkoon. Kunkin lohkon neljä parasta joukkuetta, yhteensä 16, pääsevät pudotuspeleihin, joiden neljä parasta nousevat seuraavaksi kaudeksi Segunda Divisióniin. Lohkojen neljä heikointa joukkuetta putoavat suoraan Tercera Divisióniin. Lisäksi kunkin lohkon viidenneksi heikoimmat joukkueet pelaavat keskenään pudotuspelit, joiden kaksi heikointa putoavat.


title: Segunda División B

text: Lohkojen viisi parasta sekä lopuista kaksi parasta pääsevät mukaan seuraavan kauden Copa del Reyhin. Joukkueet, jotka eivät ole oikeutettuja pelaamaan Copa del Reyssä, sekä kilpailusta ensimmäisellä kierroksella pudonneet joukkueet pelaavat Tercera Divisiónin joukkueiden kanssa Copa RFEF:ssä.


title: Segunda División B

text: Reservijoukkueita koskevat poikkeavat säännöt. Sarjanousu Segunda Divisióniin on mahdollinen vain, jos edustusjoukkue pelaa Primera Divisiónissa, sillä saman seuran edustus- ja reservijoukkue eivät voi pelata samalla sarjatasolla. Samasta syystä reservijoukkue pudotetaan sijoituksestaan riippumatta Tercera Divisióniin, jos edustusjoukkue putoaa Segunda Divisiónista. Reservijoukkueet eivät myöskään voi ottaa osaa Copa del Reyhin.


title: Segunda División B

text: Nimellä Segunda División B pelattiin ensimmäistä kertaa kansallisen sarjajärjestelmän ensimmäisellä kaudella 1928–1929. Se toimi tuolloin kolmantena sarjatasona Primera Divisiónin ja Segunda Divisiónin alapuolella. Sarjassa pelasi kymmenen joukkuetta ja ensimmäiseksi sijoittui Cultural Leonesa. Sarjajärjestelmää uudistettiin kuitenkin jo kaudeksi 1929–1930, jolloin kolmas sarjataso nimettiin Tercera Divisióniksi. Kaudeksi 1977–1978 Segunda División B palasi ja otti Tercera Divisiónin paikan kolmantena sarjatasona. Alun perin sarjaan kuului vain kaksi lohkoa, toiset kaksi lisättiin kaudeksi 1987–1988.


title: HD 189733 Ab

text: HD 189733Ab (tai HD 189733b) on vuonna 2005 löydetty noin Jupiterin massainen eksoplaneetta, joka kiertää auringonkaltaista tähteä HD 189733.


title: HD 189733 Ab

text: Ominaisuuksiltaan HD 189733Ab kuuluu kuumien jupiterien ryhmään ja sen kiertoaika emotähtensä ympäri on vain 2,2 vuorokautta. Planeetta kulkee keskustähden kiekon editse ja aiheuttaa tällöin tähden valossa noin 3% himmenemisen. HD 189733 sijaitsee noin 63 valovuoden päässä, mikä tekee siitä erään lähimmistä planeettakunnista. Koska planeetan läpimitan suhde keskustähden läpimittaan on suuri ja planeettaa ympäröi laaja vetypitoinen ilmakehä, se on poikkeuksellisen helppo havaintokohde, ja planeetan olosuhteista onkin saatu varsin runsaasti tietoa.


title: HD 189733 Ab

text: Koska HD 189733Ab:n kiertoaika on hyvin lyhyt, se on mitä ilmeisimmin vuorovesilukkiutunut keskustähtensä kanssa eli kääntää aina saman puolen tähteen päin. HD 189733 on eräs harvoista eksoplaneettakunnista, joissa on havaittu Rossiterin–McLaughlinin ilmiö.


title: HD 189733 Ab

text: Vuonna 2006 HD 189733Ab:stä tuli ensimmäinen eksoplaneetta, joka voitiin havaita suoraan infrapunaemissionsa kautta.


title: HD 189733 Ab

text: Toukokuussa 2007 Spitzer-avaruusteleskooppia käyttänyt tutkijaryhmä ilmoitti konstruoineensa 33,1 tunnin aikana otettujen 278 528 mittauksen perusteella karkean kuvan HD 189733Ab:sta, tai oikeammin sitä peittävän pilvikerroksen yläosasta. Näin HD 189733Ab:stä tuli ensimmäinen eksoplaneetta, josta on saatu "kartta". Mittausten mukaan planeetan keskustähteen päin olevan päiväpuolen keskilämpötila on 1212 ± 11 K yöpuolen keskimääräisen lämpötilan ollessa noin 973 ± 33K. Planeetan kuvassa erottuu selkeästi muuta pintaa kirkkaampi, eli infrapunahavaintojen kyseessä ollessa muuta pintaa kuumempi alue, joka hieman yllättäen ei ole suoraan tähteä kohti, vaan noin 30 astetta siitä itäänpäin. Tämä viitta siihen, että planeetan ilmakehässä on suihkuvirtauksia, jotka tasaavat planeetan lämpöä. Planeetan kuumimman ja viileimmän alueen välillä on noin 350 kelvinasteen ero.


title: HD 189733 Ab

text: Heinäkuussa 2007 Naturessa julkaistiin artikkeli, jossa raportoitiin veden löytymisestä HD 189733Ab:n ilmakehästä. Havainto tehtiin NASAn Spitzer-avaruusteleskoopilla planeetan kulkiessa keskustähden editse. HD 189733Ab on järjestyksessään toinen eksoplaneetta, jonka ilmakehästä on havaittu vesihöyryä ja ensimmäinen, jolla havainto ylittää selvästi virherajat.


title: HD 189733 Ab

text: Joulukuussa 2007 raportoitiin HD 189733Ab:n ilmakehästä sironneen valon polarisaation onnistuneesta mittaamisesta. Tämä oli ensimmäinen kerta, kun eksoplaneetan polarisaatiota on onnistuttu mittaamaan. Havaintojen perusteella ilmakehän läpi kulevan valon sironta tapahtuu luultavimmin alle mikrometrin kokoluokkaa olevista hiukkasista. Mittausten avulla voitiin myös kiinnittää planeetan ratatason projektio taivaalla, mikä puolestaan tulee mahdollistamaan tulevaisuudessa radiointerferometriset havainnot.


title: HD 189733 Ab

text: Maaliskuussa 2008 Naturessa julkaistiin tutkimus, jonka mukaan HD 189733Ab:n ilmakehässä esiintyy metaania. Kyseessä on ensimmäinen kerta, kun eksoplaneetan ilmakehästä on havaittu orgaanisia yhdisteitä, joskaan HD 189733b:n elämälle vihamieliset olosuhteet eivät käytännössä mahdollista metaanin olevan eloperäistä. Avaruusteleskooppi Hubblen infrapunakameralla tehdyt havainnot myös vahvistivat veden esiintymisen planeetan ilmakehässä.


title: HD 189733 Ab

text: Joulukuussa 2008 tiedemiehet löysivät avaruusteleskooppi Hubblen avulla hiilidioksidia HD 189733 Ab:lta.


title: HD 189733 Ab

text: Noin viisi vuotta myöhemmin uutisoitiin, että HD 189733b:n pinnalle sataa todennäköisesti lasia noin 7000 kilometrin tuntinopeudella.


title: Mauricio Gugelmin

text: Mauricio Gugelmin (s. 20. huhtikuuta 1963 Joinville, Santa Catarina, Brasilia) on brasilialainen autourheilija. Hän osallistui Formula 1 -MM-sarjaan vuosina 1988-1992. Hän ajoi 80 osakilpailua, joista parhaaksi saavutukseksi jäi yksi palkintosija Brasilian GP:ssä 1989 ja nopein kierros sekä 10 MM-pistettä. Kaudella 1988 Gugelmin oli MM-pisteiden 13.,joka on hänen paras sijoitus. Aika-ajoissa Gugelmin oli parhaimmillaan viides. Formuloiden jälkeen hän siirtyi Champ Car -sarjaan.


title: Pušnoi (Karjalan tasavalta)

text: Pušnoi () on maaseututaajama Karjalan tasavallan Belomorskin piirin Sosnavitsan kunnassa Venäjällä. Se sijaitsee Pietarin ja Murmanskin välisen M18-valtatien varrella 19 kilometriä Sosnavitsasta länteen. Taajamassa on 417 asukasta (vuonna 2013).


title: Pušnoi (Karjalan tasavalta)

text: Taajama on perustettu vuonna 1958 entisen Kurjavaaran (ven. "Kurjavaraka") kylän paikalle. Se kuului Lehdon kyläneuvostoon, jonka keskus siirrettiin Pušnoihin vuonna 1973. 2000-luvun alun kuntauudistuksessa Lehdon kylähallinto yhdistettiin Sosnavitsan maalaiskuntaan.


title: Pušnoi (Karjalan tasavalta)

text: Neuvostoaikana Pušnoin suurin työnantaja oli turkistarha, jonka toiminta loppui vuonna 2004. Nykyään taajamassa toimii metsänhoitoalueen konttori. Palveluihin kuuluvat poliklinikka, keskikoulu ja kerhotalo. Majoitusta tarjoaa motelli Pušnoi.


title: Esa Saario

text: Esa Matti Saario (s. 22. marraskuuta 1931 Nummi) on suomalainen näyttelijä. Hän aloitti opiskelun Suomen teatterikoulussa vuonna 1956. Lahjakkuutensa ansiosta hän sai Wilho Ilmarilta ja muilta koulun opettajilta luvan hypätä yhden luokan yli, ja hän valmistui koulusta kahdessa vuodessa.


title: Esa Saario

text: Saario oli Suomen Kansallisteatterin näyttelijä vuodesta 1958 vuoteen 1997 saakka, jolloin jäi eläkkeelle. Hän teki teatterissa toistasataa roolia, ensimmäisen vuonna 1954 ja viimeisen vuonna 2001. Näihin lukeutuivat "Herra Puntilan" Matti, "Tartuffen" Orgon (1973), Tšehovin rooli "Tšehov Jaltalla" -draamassa (1983), "Omena putoaa" -näytelmän Ventti-Ville (1987), J. K. Paasikiven rooli näytelmässä "Tie talvisotaan" (1989) ja "Tohvelisankarin rouvan" Aadolf (1997).


title: Esa Saario

text: Saario on esiintynyt monissa kuunnelmissa, muun muassa Yleisradion kuunnelmissa "Knalli ja sateenvarjo", Noita Nokinenä sarjan Poliisi Karhusena ja "Linnunradan käsikirja liftareille" vainoharhaisena androidina Marvinina.


title: Esa Saario

text: Saarion elokuvarooleja on sosiaalidemokraattinen poliitikko Janne Kivivuori Väinö Linnan romaaneihin perustuvissa elokuvissa "Täällä Pohjantähden alla" (1968) ja "Akseli ja Elina" (1970). Saarion ensimmäisiä elokuvarooleja nähtiin muun muassa elokuvissa "Sven Tuuva" (1958) ja "Kankkulan kaivolla" (1960).


title: Esa Saario

text: Saario levytti 1960-luvun alussa useita lastenlauluja Maikki Länsiön kanssa, kuten muun muassa "Hottentottilaulun", joka oli Jukka Virtasen sanoittama käännöskappale norjalaisesta lastenlaulusta "Visen om vesle Hoa". Vuonna 1972 hän lausui elämänohjeita "Desiderata"-kappaleessa (suom. Saukki) kuoron avustamana.


title: Esa Saario

text: Saario on myös on ollut Suomen Näyttelijäliiton hallituksen jäsen.


title: Empyreum

text: Empyreum (lat., 'tulikehä') on tulitaivas, johon antiikin filosofit uskoivat tulen kerääntyneen ja josta taivaan valoilmiöt ovat lähtöisin. Se on antiikin luonnonfilosofien mukaan taivaan uloin osa ja kristillisen filosofien mukaan valon tyyssija, Jumalan ja enkelien asuinsija, Dantella autuaiden olinpaikka, Jumalanrauhan taivas.


title: Aldo Parisot

text: Aldo Simoes Parisot (s. 30. syyskuuta 1920) on brasilialaissyntyinen yhdysvaltalainen sellisti.


title: Aldo Parisot

text: Parisot syntyi Natalissa ja antoi debyyttikonserttinsa jo 12-vuotiaana. Hän sai lapsena sellonsoiton opetusta isäpuoleltaan Tomazzo Babinilta. Parisot pääsi riolaisen orkesterin pääsellistiksi, mutta aloitti vuonna 1946 opinnot Yale School of Musicissa.


title: Aldo Parisot

text: Parisot'n Yhdysvaltain-debyytti tapahtui hänen ollessaan 26-vuotias Bostonin sinfoniaorkesterin kanssa Tanglewoodissa. Opintonsa päätettyään hän on toiminut myös soolosellistinä ja esiintynyt lukuisien arvostettujen orkesterien kanssa ja kapellimestarien johdolla eri puolilla maailmaa.


title: Aldo Parisot

text: Parisot'lla on ollut myös ura taidemaalarina. Hän toimii tällä hetkellä Yale School of Musicin professorina.


title: IIHF Hall of Fame

text: IIHF Hall of Fame on Kansainvälisen jääkiekkoliiton kunniagalleria, joka perustettiin Helsingin jääkiekon MM-kisojen yhteydessä vuonna 1997. Silloin siihen nimettiin 30 henkilöä, ja joukkoa on sen jälkeen kartutettu vuosittain.


title: IIHF Hall of Fame

text: Pelaajat


title: IIHF Hall of Fame

text: Vaikuttajat


title: IIHF Hall of Fame

text: Paul Loicq -palkinto


title: IIHF Hall of Fame

text: Erotuomarit


title: IIHF Hall of Fame

text: Virstanpylväs -palkinto


title: IIHF Hall of Fame

text:
Paul Loicq -palkinto
Pelaajat


title: IIHF Hall of Fame

text: Richard ”Bibi” Torriani -palkinto


title: Folkung

text: Folkung () oli nimitys ylimysten muodostamalle ryhmittymälle Ruotsissa 1200-luvulla. Eerikinkronikkassa heidät mainitaan nimellä "Folkunga rote". Perinteisesti Bjälbo-sukua on nimitetty Folkunga-suvuksi. Nykyään enemmistö ruotsalaisista historioitsijoista suosii suvun Itä-Götanmaalla sijainneen pääkartanon Bjälbon mukaista nimeä.


title: Richard Piloco

text: Richard Piloco on (s. 1964) yhdysvaltalainen, New Yorkissa asuva taidemaalari. Hän on yksi Grand Central Academy of Artin ohjaajista. Tyypillisiä aiheita ovat maisemat, asetelmat, muotokuvat ja muut figuratiiviset aiheet. Hän maalaa aina elävästä mallista.


title: Richard Piloco

text: Piloco suoritti taiteiden kandidaatin tutkinnon School of Visual Artissa. Tämän jälkeen hän siirtyi New York Academy of Figurative Artiin ja lopulta Art Students League of New Yorkiin. Tällä hetkellä hän opettaa Grand Central Academy of Artissa, sitä ennen hän on opettanut maalausta 1997–1998 Water Street Atelierissa.


title: Christoph Eschenbach

text: Christoph Eschenbach (s. 1940) on saksalainen pianisti ja kapellimestari. Hän on levyttänyt wieniläisklassista pianomusiikkia ja saanut sen esittäjänä erityistä mainetta.


title: Christoph Eschenbach

text: Hän jäi sodassa orvoksi. Sodan jälkeen hän ryhtyi opiskelemaan pianonsoittoa ja voitti useita pianokilpailuja. Vuodesta 2000 hän on ollut Orchestre de Paris'n musiikillinen johtaja.


title: The Mask – naamio

text: The Mask – naamio on yhdysvaltalainen Jim Carreyn tähdittämä jännityskomediaelokuva, joka sai ensi-iltansa 1994.


title: The Mask – naamio

text: Elokuva oli vuonna 1995 Oscar-ehdokkaana erikoistehosteistaan.


title: The Mask – naamio

text: Jim Carrey esittää Stanley Ipkiss -nimistä miestä, jolla menee huonosti. Konsertti-ilta peruuntuu, hän menettää autonsa ja arkipäivän kolhut riivaavat. Stanley luulee ajelehtivaa jätepaperikasaa hädässä olevaksi ihmiseksi, joten hän syöksyy veteen. Hän tajuaa kastelleensa itsensä turhaan, mutta löytää kuitenkin kasasta vihreän naamion, jolla on taikavoimia. Illalla Stanley pistää naamion päälle, jolloin hän muuttuu vihreänaamaiseksi supersankariksi. Hän alkaa elämään kaksoiselämää, yöllä naamio ja päivällä pankkiiri. Stanley Ipkiss tekee vaikutuksen kauniiseen Tina Carlyleen (Cameron Diaz). Samalla hän joutuu etsintäkuulutetuksi ja saa vihollisekseen pahan Dorian Tylerin (Peter Greene).


title: The Mask – naamio

text: Mask - Naamio / The mask (1994)


title: Eero Vartio

text: Eero Sakari Vartio (s. 10. marraskuuta 1944 Kajaani) on suomalainen kaksoisaistivammainen kirjailija. Hän on Helsingissä asuva oikeustieteen kandidaatti ja filosofian maisteri.


title: Eero Vartio

text: Vartio sokeutui tapaturmaisesti 6-vuotiaana ja on huonokuuloinen.


title: Eero Vartio

text:
Vartio on Näkövammaisten keskusliiton lakimies. Hänen tuotantoonsa kuuluu matkakuvaus "Hilkan kanssa maailmalla", näytelmiä, kuunnelmia , novellikokoelma "Nainen ystäväpalvelusta" (1995) ja runokokoelma "Haalistunut Tarzan" (1997).
Vartio on toiminut sokeain kuunnelmapalkinnon raadissa vuodesta 1969 lähtien.


title: Eero Vartio

text: Eero Vartio toimitti lisäksi tietokirjan "Haasteena kuurosokeus" ja kirjoitti kuurosokeiden historiaa käsittelevän kirjan, "Poimintoja kuurosokeudesta". Molemmat kirjat ovat Suomen Kuurosokeat ry:n julkaisemia.


title: Motalan raatihuone

text: Motalan raatihuone on rakennus Motalan kaupungissa, Ruotsin Itä-Götanmaan läänissä. Sen rakennustyöt käynnistettiin vuonna 1895, ja ne saatiin päätökseen vuonna 1897. Rakennus toimi alun perin kapteeni C. A. Ahlbomin yksityisasuntona. Se siirtyi Motalan kaupungin haltuun Ahlbomin testamentin kautta, hänellä ei ollut ollenkaan perillisiä. Rakennus vihittiin raatihuoneeksi vuonna 1910. Se sijaitsee Motalan keskustassa lähellä Götan kanavaa ja Kanalparkenia.


title: Kent Nilsson

text: Kent Åke "Kenta" Nilsson (s. 31. elokuuta 1956 Nynäshamn, Ruotsi) on entinen ruotsalainen jääkiekkoilija. Keskushyökkääjänä pelanneen Nilssonin ammattilaisura kesti 1976–1997 ja sinä aikana hän edusti WHA- ja NHL-seuroja Winnipeg Jets, Atlanta Flames, Calgary Flames, Minnesota North Stars ja Edmonton Oilers. Atlanta Flames varasi hänet numerolla 64 vuonna 1976. Nilsson pitää hallussaan Calgary Flamesin yhden kauden syöttöpiste- ja piste-ennätyksiä.


title: Antti Pehkonen

text:
Antti Pehkonen (s. 4. maaliskuuta 1982 Mariestad, Ruotsi) on entinen suomalainen jalkapalloilija, joka päätti pelaajauransa kauden 2011 jälkeen. Pelipaikaltaan hän oli puolustaja. Pehkonen on toiminut myös Oulun Luistinseuran valmennuspäällikkönä.
Kaudelle 2017 hän nousi AC Oulun apuvalmentajaksi.


title: Antti Pehkonen

text: Antti Pehkonen aloitti pelaajauransa kaudella 1999 Tervareiden Kakkosen joukkueessa. Kaudet 2000–2003 Pehkonen pelasi Ykkösessä Tervareiden ja sen sarjapaikan perineen AC Oulun paidassa. Kauden 2003 jälkeen Pehkonen siirtyi FC Lahden liigajoukkueeseen kausiksi 2004–2006, mutta AC Oulun noustua liigaan Pehkonen palasi Ouluun kaudeksi 2007. Pehkonen pelasi kaudet 2007–2010 AC Oulussa, toimien joukkueen kapteenina kaudet 2008–2010. Kauden 2011 hän pelasi Kakkosessa FC YPA:n joukkueessa.


title: Vanha Raatihuone (Turku)

text: Vanha Raatihuone on vuonna 1736 valmistuneen ja Turun palossa vuonna 1827 pahoin vaurioituneen "Bernerin raatihuoneen" raunioille vuonna 1829 korjattu talo Turun Vanhan Suurtorin laidalla. Rakennus ja sen edeltäjät ovat historiansa aikana toimineet paitsi raatihuoneena myös yksityisasuntona, paitatehtaana ja poliisilaitoksen käytössä.


title: Vanha Raatihuone (Turku)

text: Kaivauksissa on saatu viitteitä siitä, että nykyisen Vanhan Suurtorin, silloisen Raatihuoneentorin yläreunalla eli kauimpana Aurajoesta on ollut raatihuone jo 1300-luvulla. Raatihuoneessa kokoontui kaupungin raati ja raastuvanoikeus. Tiloissa oli myös kaupungin vankila. Vuosina 1734-1736 nousi puisen raatihuoneen tilalle Turun tunnetuin raatihuone, jonka suunnitteli silloinen muurarimestari Samuel Berner. Barokkityylisessä kaksikerroksisessa raatihuoneessa oli myös asiaan kuuluva kellotorni. Rakennus vaurioitui pahoin Turun palossa. Bernerin raatihuoneen viereinen Brinkkalan talo korjattiin uudeksi raatihuoneeksi.


title: Vanha Raatihuone (Turku)

text: Bernerin raatihuoneesta oli jäljellä vain seinämuurit. Rakennuksen jäänteet korjattiin yksityistaloksi, joka valmistui vuonna 1829, sen suunnitteli Pehr Johan Gylich. Taloon asettui kauppias A. F. Pfaler. Asuintaloon ei enää palautettu tornia.


title: Vanha Raatihuone (Turku)

text: Tehtailija Juselius hankki rakennuksen 1850-luvulla. Rakennuksen ulkoasua muutettiin vuonna 1899, jolloin siihen rakennettiin kolmas kerros. Juseliuksen paitatehdas ja Turun Sateenvarjotehdas toimivat talossa 1920-luvulle.


title: Vanha Raatihuone (Turku)

text: Turun kaupunki osti rakennuksen 1932 ja siihen tuli vuokralaiseksi poliisilaitos. Poliisilaitoksen muutettua pois rakennus kunnostettiin 1988 Turun kulttuurikeskuksen käyttöön ja sai nimekseen Vanha Raatihuone. Sinne on sijoitettu taidenäyttelytiloja, ja sitä käytetään myös juhlatilaisuuksiin.


title: Vanha Raatihuone (Turku)

text: Raatihuonerakennuksena se on toiminut esikuvana muun muassa Rauman ja Porvoon raatihuoneille.


title: Anja Piipponen

text: Anja Piipponen (salanimi Anjuska, 17. helmikuuta 1940 Vehmersalmi – 7. elokuuta 1996 Helsinki) oli suomalainen iskelmälaulaja, joka esiintyi pääosin 1960- ja 1970-luvulla. Hän on esiintynyt myös elokuvassa "Vatsa sisään, rinta ulos!" vuonna 1959. Hänen tunnetuin levytyksensä lienee ”En itke kuitenkaan” vuodelta 1974. Hän on levyttänyt myös suositun lastenlaulun "Täti Monika"


title: Muhammed Hassan

text: Muhammad Hassan (s. 7. marraskuuta 1981) (oikealta nimeltään Mike Copani) on entinen WWE-painija, joka tuli tutuksi oteltuaan muutaman kerran Rawissa. Lähes kaikki hänen voitoistaan tulivat ulkopuolishäirinnän avulla.


title: Muhammed Hassan

text: Muhammad hassan siirtyi Smackdown ohjelman leipiin 2005 rosteriarvonnan vuoksi. Smackdownissa Hassan aloitti pienen juonikuvion The Undertakerin kanssa, jonka vuoksi heille tehtiin ottelu Great American Bash -nimiseen maksutelevisiotapahtumaan, jonka Undertaker voitti. Ottelun jälkeen Undertaker iski Last Riden Rampilta alas ja hoiti Muhammad Hassanin pois Smackdownista.


title: Kynsilakka

text: Kynsilakka on lakkaa, jota käytetään sormien ja varpaiden kynsien kosmeettiseen tai hoidolliseen lakkaukseen. Kynsilakka voi olla värillistä tai väritöntä. Suosittuja värejä ovat perinteisesti punaisen sävyt, mutta nykyään lähes kaikkia värisävyjä on saatavilla. Kosmetologi tai muu ammattilainen voi tehdä kynsien lakkauksen manikyyrin yhteydessä, jolloin kynsiin on mahdollista tehdä erilaisia maalauksia tai kiinnittää koruja. Myös rakennekynsiä voidaan lakata.


title: Kynsilakka

text: Useat kynsilakat koostuvat nitroselluloosasta, joka on liuotettu liuottimeen ja värjätty pigmenteillä.


title: Zombielokuva

text: Zombielokuva on kauhuelokuvan alalaji, jossa kauhu on lähtöisin zombeista eli henkiin heränneistä kuolleiden ihmisten ruumiista. Zombit ovat lukeutuneet vuoden 1968 "Elävien kuolleiden yön" ilmestymisestä lähtien kauhuelokuvien suosituimpiin hirviöihin.


title: Zombielokuva

text: Varhaisissa zombielokuvissa zombit pohjautuivat suoraan voodoouskonnon zombeihin ja olivat usein ihmisiä, jotka pahantahtoinen noitatohtori oli mustan magian avulla muuttanut tahdottomiksi orjikseen. Ensimmäisenä zombielokuvana pidetään vuonna 1932 ensi-iltansa saanutta kauhuelokuvaa "Valkoinen zombi", jonka pääosassa nähtiin tunnettu kauhunäyttelijä Bela Lugosi. Toinen merkittävä varhainen zombielokuva oli ranskalaissyntyisen Jacques Tourneurin ohjaama ja vuonna 1943 ensi-iltansa saanut "Yö voodoo-saarella", joka oli aikoinaan yksi 1940-luvun suosituimmista ja menestyneimmistä kauhuelokuvista.


title: Zombielokuva

text: 1950-luvulle tullessa zombielokuvien määrä oli pysynyt vähäisenä, ja tieteiselokuvien suosion kasvaessa yhdysvaltalaisessa elokuvateollisuudessa zombeistakin tehtiin Maan valloittamiseen pyrkivien avaruusolentojen kehittyneellä teknologialla henkiin herätettyjä apureita. Kenties tunnetuin zombien esiintyminen tieteiselokuvissa oli epävirallisesti "maailman huonoimmaksi elokuvaksi" kutsutussa vuoden 1958 elokuvassa "Plan 9 from Outer Space", jossa lentävä lautanen muuttaa hautausmaalle haudattuja ihmisiä zombeiksi. Idea zombeista avaruusolentojen apureina ei kuitenkaan ollut erityisen suosittu aihe tieteiselokuvissa.


title: Zombielokuva

text: Ensimmäinen nykyaikainen zombielokuva oli George A. Romeron ohjaama ja vuonna 1968 ensi-iltansa saanut "Elävien kuolleiden yö", jossa joukko ihmisiä linnoittautuu autiotaloon zombeilta. Elokuva herätti ilmestyessään kiistelyä, koska se rikkoi monia elokuvan tabuja esittämällä katsojalle kannibalismin ja äidinmurhan kaltaista graafista väkivaltaa sekä myös ensimmäistä kertaa elokuvan historiassa mustaihoisen miehen pääosassa. Kohusta huolimatta "Elävien kuolleiden yö" menestyi erittäin hyvin, ja sitä pidetään yhtenä merkittävimmistä moderneista kauhuelokuvista. Romeron zombielokuvat ovat myös tunnettuja siitä, että Romero liittää niihin nykyaikaiseen länsimaiseen yhteiskuntaan kohdistuvaa kritiikkiä.


title: Zombielokuva

text: "Elävien kuolleiden yön" ilmestymisen jälkeen elokuvien zombit ovat olleet henkiin heränneitä ihmisten ruumiita, joiden ainoa päämäärää on tappaa ja syödä kaikki kohtaamansa elolliset olennot, yleensä ihmiset. Nykyaikaisessa zombielokuvassa zombit ovat hitaasti ja kömpelösti liikkuvia ihmisruumiita, joiden purema tai raapaisu kykenee muuttamaan myös elävän ihmisen zombiksi. Koska zombeilla ei ole minkäänlaista aivotoimintaa, ne keskittyvät pelkkään ihmisten saalistamiseen eivätkä tunne myötätuntoa uhrejaan kohtaan, mutta toisaalta zombit eivät myöskään reagoi niitä vaarantaviin uhkatekijöihin. Heikkouksistaan huolimatta zombit ovat usein ylivoimaisia niiden valtavan lukumäärän takia, ja useissa zombielokuvissa päähenkilöt kohtaavat satoja tai jopa tuhansia zombeja. Syytä zombien syntyyn ei yleensä kerrota katsojalle, vaikka eräissä elokuvissa syyksi selitetään esimerkiksi kokeellista biologista asetta tai ulkoavaruudesta lähtöisin olevaa säteilyä.


title: Zombielokuva

text: Zombielokuvien suosio kasvoi 1970-luvun varrella, ja aikakauden tunnetuimpiin zombielokuviin kuuluvat Romeron "Kuolleiden aamunkoitto" ja italialaisen Lucio Fulcin "Zombi 2". 1980-luvulla ilmestyneet zombielokuvat esittelivät lajityyppiin uusia elementtejä, joista tunnetuin on zombien mieltymys syödä ihmisen aivoja. 1990-luvulla tehdyt zombielokuvat myös keskittyivät aikaisempaa enemmän gore- ja splatter-tyyppiseen liioiteltuun väkivaltaan, ja näistä tunnetuin esimerkki lienee Peter Jacksonin varhaiseen tuotantoon kuulunut "Aivokuollut". 1990-luvulla zombielokuvien suosio kuitenkin alkoi hiipua ja lajityypin elokuvat eivät enää menestyneet.


title: Zombielokuva

text: 2000-luvun alussa zombielokuvat tekivät paluun, jonka katsotaan alkaneen Yhdistyneessä kuningaskunnassa valmistuneen kauhuelokuvan "28 päivää myöhemmin" ilmestymisestä vuonna 2002. "28 päivää myöhemmin" esitteli uudenlaiset zombit, jotka lajityypin aikaisemmista zombeista poiketen kykenivät juoksemaan ja rajattuun älylliseen toimintaan. Elokuva oli maailmanlaajuisesti valtava menestys, ja sille tehtiin jatko-osaksi vuonna 2007 julkaistu "28 viikkoa myöhemmin" sekä tällä hetkellä tuotantovaiheessa oleva "28 kuukautta myöhemmin". Vuonna 2002 ilmestyi myös toinen zombielokuva, samannimiseen pelisarjaan pohjautuva toimintaelokuva "Resident Evil", jolle tehtiin neljä jatko-osaa. "28 päivää myöhemmin" suosion seurauksena zombielokuvien suosio lähti jälleen kasvuun, ja useimmat 2000-luvun zombielokuvat ovat olleet suuria menestyksiä.


title: Zombielokuva

text: Vuonna 2004 ilmestyi Zack Snyderin ohjaama "Kuolleiden aamunkoitto", joka oli uusintaversio George A. Romeron ohjaamasta samannimisestä elokuvasta. Uusintaversiossa Snyderin ohjaus keskittyi alkuperäisen elokuvan yhteiskuntakritiikin sijasta elokuvan päähahmojen henkilökohtaisiin ongelmiin ja valintoihin, minkä takia elokuva sai elokuva-arvostelijoilta ja alkuperäisen elokuvan ystäviltä ristiriitaisen vastaanoton. Vuonna 2004 julkaistiin myös brittiläinen kauhukomedia "Shaun of the Dead", joka aluksi parodioi George A. Romeron zombielokuvia, mutta muuttuu puolivälin jälkeen perinteiseksi zombielokuvaksi. 2000-luvun zombielokuvien suosion rohkaisemana Romero julkaisi vuonna 2005 elokuvan "Kuolleiden valtakunta", vuonna 2007 elokuvan "Diary of the Dead" ja vuonna 2009 elokuvan "Survival of the Dead".


title: The Beatles 1962–1966

text: The Beatles 1962–1966 on The Beatles -yhtyeen tupla-LP-kokoelmalevy vuodelta 1973, joka julkaistiin samanaikaisesti toisen kokoelman, "The Beatles 1967–1970" tupla-LP:n, kanssa. Punaisten levynkansien vuoksi "The Beatles 1962–1966" -levystä käytetään yleisesti nimitystä "Punainen tupla". Kaikki kokoelmaan kelpuutetut kappaleet ovat John Lennonin ja Paul McCartneyn tekemiä. Näin yhtyeen kuuluisat coverversiot, esimerkiksi "Twist and Shout", eivät ole kokoelmilla mukana.


title: The Beatles 1962–1966

text: A-puoli


title: The Beatles 1962–1966

text: B-puoli


title: Frank Porcu

text: Frank Porcu on yhdysvaltalainen taidemaalari ja kuvanveistäjä. Hän toimii anatomian opettajana New Yorkissa, Grand Central Academy of Artissa ja Art Students League of New Yorkissa.


title: Frank Porcu

text: Hän suoritti taiteiden kandidaatin tutkintonsa Pratt Institutessa ja taiteiden maisterin tutkintonsa New York Academy of Artissa. Porcu on myös opiskellut piirustusta, maalausta ja anatomiaa Salvatore Montanon johdolla ja kuvanveistoa Alfredo Cadenaksen ohjauksessa.


title: Frank Porcu

text: New York Academy of Artissa hän tajusi ensimmäistä kertaa, että ihmisen anatomian hallitsemiseksi täytyi ensin ymmärtää ihon ja rasvakerroksen alla sijaitseva rakenne. Tutkimalla lihaksia ja luita jotka tukevat lihaksia, voi tajuta muodot jotka muodostavat ihmisruumiin.


title: Frank Porcu

text: Porcu tunnetaan tarkoista piirustuksistaan, joissa näkyy ihon ja rasvakerroksen alla oleva ihmisen lihaksiston ja luuston rakenne.


title: Tomi Mustonen

text: Tomi Mustonen (s. 31. toukokuuta 1983 Oulu) on suomalainen jääkiekkoilija, joka pelaa Ruotsin kolmanneksi korkeimmalla sarjatasolla Hockeyettan-joukkue Kristianstads IK:ssa. Hän on aiemmin pelannut SM-liigassa yhteensä 280 runkosarjaottelua tehopistein 29+45=74 ja keräten 157 jäähyminuuttia sekä 38 playoff-ottelua tehopistein 1+2=3 ja keräten 12 jäähyminuuttia. Mustosen vahvuuksiin kuuluu nopeus, kiekonhallinta, laukaus ja maalintekotaidot. Hänen heikkouksiinsa kuuluu fyysinen peli, puolustaminen ja ajoittainen huono sijoittuminen nopeuden takia. Mustonen on pelannut urallaan myös Itävallan, Slovenian, Tanskan ja Kazakstanin sarjoissa.


title: Tomi Mustonen

text: 7-vuotiaana jääkiekon aloittanut Mustonen on Oulun Kärppien kasvatti. Hän pelasi Haapalehdon Majavien ja Lintulan Hurttien kaupunkijoukkueissa, jonka jälkeen Mustonen siirtyi Kärppien edustusjuniorijoukkueeseen vuonna 1994. Kaudella 1998–1999 hän voitti koko C-nuorten SM-sarjan maalipörssin 26 osumallaan. Keväällä 2000 Mustonen voitti B-nuorten Suomenmestaruuden. Hän teki liigadebyyttinsä kaudella 2001–2002, jolloin Mustonen pelasi SM-liigassa yhdeksän runkosarjaottelua jääden niissä ilman tehopisteitä. Suurimman osan kaudestaan hän pelasi kuitenkin Kärppien A-nuorissa, joiden sisäisen pistepörssin voiton Mustonen jakoi Juha-Pekka Haatajan kanssa tehoilla 17+19=36.


title: Tomi Mustonen

text: Kaudeksi 2002–2003 Mustonen siirtyi JYPiin, jossa hän pelasi varsinaisen tulokaskautensa SM-liigassa ja teki 55 runkosarja- ja viidessä playoff-ottelussa tehot 3+4=7. Mustosen liigauran avausmaali syntyi kauden toisessa ottelussa 19. syyskuuta 2002 vieraissa Espoo Bluesia vastaan. Hän jäi JYPissä lopulta pieneen rooliin nelosketjussa ja siirtyi voimassa olleesta sopimuksesta huolimatta Mestis-joukkue Kajaanin Hokkiin kaudeksi 2003–2004. Mustonen suoritti samalla asepalveluksen Kainuun Prikaatissa. Hän voitti tehoilla 18+21=39 Hokin sisäisen piste- ja maalipörssin, kuten myös kevään 2004 pudotuspeleissä tehoilla 3+1=4. Mustonen jakoi Mestiksen maalipörssin kuudennen sijan KalPan Teemu Sompin kanssa ja pistepörssin yhdeksännen sijan Salamoissa ja Ahmoissa pelanneen Tuomas Tikkasen kanssa. Hänet palkittiin Hokin kauden päättäjäisissä joukkueen tehokkaimpana pelaajana.


title: Tomi Mustonen

text: Mustonen jatkoi Mestis-uraansa Kalevan Pallon riveissä kaudella 2004–2005. Hän voitti tehoilla 23+38=61 koko Mestiksen piste- ja syöttöpörssin. Mustonen valittiin kauden päätteeksi Mestiksen parhaaksi hyökkääjäksi ja ensimmäiseen tähdistökentälliseen. Hän voitti keväällä 2005 Mestiksen-mestaruuden ja oli nostamassa KalPaa SM-liigaan.


title: Tomi Mustonen

text: Kaudeksi 2005–2006 Mustonen palasi kasvattajaseuraansa Kärppiin kolmevuotisella sopimuksella. Hän teki ensimmäisellä kaudellaan SM-liigan yhden kauden piste-ennätyksensä tehoilla 8+13=21. Mustonen voitti SM-pronssia keväällä 2006. Kaksi seuraavaa kautta päättyi Suomenmestaruuteen. Hän edusti Kärppiä myös Euroopan seurajoukkueiden mestaruusturnauksessa vuosina 2006 ja 2008. Mustonen ei kolmen sopimuskautensa aikana kuitenkaan löytänyt lopullista paikkaansa joukkueen kokoonpanossa ja hän pelasi varsin pienessä roolissa.


title: Tomi Mustonen

text: Mustonen siirtyi kaudeksi 2008–2009 kolmivuotisella sopimuksella Rauman Lukkoon. Hänen kautensa osoittautui kuitenkin pettymykseksi. Joukkueen suurimpiin alisuorittajiin lukeutuneelta Mustoselta odotettiin maaleja ja hän pelasi paljon Lukon ykkösketjussa Mustoselle juniorivuosilta tuttujen ketjukavereiden, Pekka Saarenheimon ja Juha-Pekka Haatajan rinnalla. Mustonen teki runkosarjassa lopulta vain kolme maalia ja 18 tehopistettä. Kevään 2009 playouteissa hän mursi jalkansa ja joutui loppukaudeksi sivuun. Vamma uusiutui kauden 2009–2010 kynnyksellä. Toivuttuaan siitä Mustonen jätti Lukon ja siirtyi kolmen ottelun try-outin kautta HockeyAllsvenskan-joukkue IF Björklöveniin. Joukkue putosi kauden päätteeksi Ruotsin I-divisioonaan.


title: Tomi Mustonen

text: Kaudeksi 2010–2011 Mustonen siirtyi Itävallan Erste Bank Eishockey Ligassa pelaavaan HDD Olimpija Ljubljanaan. Hän oli 22 osumallaan joukkueen toiseksi paras maalintekijä Petr Šachlin kanssa. Mustonen teki kauden jälkeen jatkosopimuksen Olimpijan kanssa. Hänen toinen kautensa 2011–2012 ei alkanut kuitenkaan kovinkaan hyvin, sillä Mustonen teki 23 ottelussa vain tehot 3+2=5. Joulukuussa hänen sopimuksensa joukkueesen purettiin. Tammikuussa Mustonen löysi itselleen uuden joukkueen, kun hän teki sopimuksen Tanskan AL-Bank Ligaenissa pelannen Herning Blue Foxin kanssa. Joukkue etsi hyökkääjää loukkaantuneen Marty Guerinin tilalle. Mustonen voitti kauden päätteeksi Tanskan-mestaruuden.


title: Tomi Mustonen

text: Lokakuun 2012 lopulla koko alkukauden 2012–2013 vapaana agenttina ollut Mustonen teki ottelukohtaisen sopimuksen Mestiksen nousijajoukkue HC Keski-Uusimaan kanssa. Hän oli joukkueen toiseksi paras pistemies Jesse Urosen jälkeen tehtyään 29 ottelussa tehot 12+13=25, kunnes Mustonen siirtyi tammikuun 2013 lopulla Kazakstanin mestaruussarjassa pelaavaan Arlan Kokshetau'un. Kaudeksi 2013–2014 hän palasi vuoden mittaisella sopimuksella HC Keski-Uusimaahan. Mustonen oli joukkueen toiseksi paras pistemies Roope Rannan jälkeen tehoilla 20+29=49. Hän jakoi Mestiksen pistepörssin kymmenennen sijan TuTon Anrei Hakulisen kanssa.


title: Tomi Mustonen

text: Elokuussa 2014 Mustonen teki sopimuksen Ruotsin kolmanneksi korkeimmalla sarjatasolla Hockeyettanissa pelaavan Kiruna IF:n kanssa. Hän johti joukkueen sisäistä syöttöpörssiä ja oli sisäisessä pistepörssissä toinen Oskar Fredrikssonin kanssa, kunnes Mustonen siirtyi siirtotakarajalla helmikuussa 2015 loppukauden 2014–2015 kattaneella sopimuksella Mestiksen nousijajoukkue KeuPa HT:n riveihin. Syyskuussa 2015 hän teki loppukauden 2015–2016 kattavan sopimuksen Hockeyettan-joukkue Kristianstads IK:n kanssa oltuaan alkukauden ilman sopimusta.


title: Tomi Mustonen

text: Mustonen pelasi alle 18-vuotiaiden kilpailuissa vuonna 2001, jolloin hän voitti pronssia ja jakoi kolmella osumallaan Suomen sisäisen maalipörssin voiton Sean Bergenheimin kanssa. Mustonen pelasi myös World U-17 Hockey Challengessa vuonna 2000, jolloin hän jakoi Suomen sisäisen pistepörssin Jussi Jokisen kanssa tehoilla 2+2=4.


title: Tomi Mustonen

text: Mustonen edusti myös Mestis-maajoukkuetta sekä joulukuussa 2003 että 2004.


title: Orchestre de Paris

text: Orchestre de Paris on ranskalainen orkesteri, joka on perustettu 1967 ja toimii Pariisissa. Sen taiteellinen johtaja ja ylikapellimestari on Christoph Eschenbach. Konsertit pidetään useimmiten Salle Pleyelissa.Orchestre de Paris'n verkkosivut


title: Ved Mehta

text: Ved Parkash Mehta (s. 21. maaliskuuta 1934) on intialainen kirjailija.


title: Ved Mehta

text: Mehta syntyi Lahoressa hindulaiseen perheeseen lääkärin pojaksi. Sairaus jätti hänet 3-vuotiaana pysyvästi sokeaksi. Hän on asunut pitkään lännessä ja sai vuonna 1975 Yhdysvaltain kansalaisuuden. Varhaisen sokeutumisen johdosta hän ei enää aikuisiällään kykene muistamaan värejä.


title: Ved Mehta

text: Vaikka Mehta on kirjoittanut runsaasti fiktiota, huomattavalla osalla teoksista on omaelämäkerrallinen pohja. Tuotantoon kuuluu mm. suomeksi vuonna 1958 käännetty autobiografia "Kasvoista kasvoihin".


title: McCartney

text: McCartney on muun muassa seuraavien henkilöiden sukunimi:McCartney on myös Paul McCartneyn ensimmäinen sooloalbumi.


title: Tachikawa

text: Tachikawa () on Japanin kaupunki Honshūn saarella Kantōn alueella Tokion metropolissa. Se sijaitsee Taman alueella Tamajoen vasemmalla rannalla Tokion erillisalueiden länsipuolella ja rajautuu idässä Kunitachin, Kokubunjin ja Kodairan kaupunkeihin, pohjoisessa Higashiyamaton ja Musashimurayaman kaupunkeihin, lännessä Fussan ja Akishiman kaupunkeihin sekä etelässä Hinon kaupunkiin. Tachikawassa on 182 748 asukasta (vuonna 2017) ja sen pinta-ala on 24,36 neliökilometriä.


title: Tachikawa

text: Nykyisen muotoinen Tachikawan kaupunki perustettiin 1. joulukuuta 1940. Kaupunkia palvelevat JR Higashi-Nihonin Chūō-päälinja, Ōme-linja ja Nambu-linja, Seibu-rautateiden Haijima-linja sekä Taman monorail.


title: CHL

text: CHL voi olla:


title: Johanna Juhola

text: Johanna Juhola (s. 26. tammikuuta 1978) on suomalainen harmonikkataiteilija, joka on opiskellut harmonikansoittoa Sibelius-Akatemian kansanmusiikin osastolla ja valmistui musiikin maisteriksi 2008.


title: Johanna Juhola

text: Juhola on soittanut useissa yhtyeissä, kuten Troka, Duo Milla Viljamaa & Johanna Juhola, Las Chicas del Tango ja Spontaani vire. Hän on myös säveltänyt musiikkia muun muassa Svenska Teaternin, Keski-Uudenmaan teatterin ja Q-teatterin esityksiin. Hän esitti toukokuussa 2007 Helsingissä järjestettyjen Eurovision laulukilpailujen semifinaalin avausnumerona sävellyksensä "Fantasiatango".


title: Johanna Juhola

text: Juhola on voittanut kansainväliset Astor Piazzolla –kilpailut International Astor Piazzolla Competition 2000 Novjaro-kvintetin kanssa ja International "Citta di Castelfidardo" -award 2002, Astor Piazzolla music section Duo Milla Viljamaa & Johanna Juholan kanssa.


title: Tuuliviiri

text: Tuuliviiri on mittalaite, joka osoittaa tuulen suuntaa. Se on laakeroitu painopisteen alapuolelta niin, että se pääsee pyörimään vapaasti vaakasuuntaan. Laakerin etupuolella on pienempi pinta-ala tuulelle alttiina kuin laakerin takana. Niinpä viiri asettuu tuulen suuntaisesti siten, että tuulinuoli tai linnun nokka osoittaa suuntaan, josta tuuli puhaltaa, pohjoistuulella siis pohjoiseen.


title: Tuuliviiri

text: Tuuliviireistä tai tuulipusseista on viitteitä Mesopotamiasta noin ajalta 2000–1500 eaa. Tuulien torni Ateenassa ensimmäiseltä vuosisadalta eaa. lienee vanhin säilynyt tuuliviiri.


title: Tuuliviiri

text: Varsinkin Keski-Euroopassa käytetään kukon muotoisia tuuliviirejä. Paavin kerrotaan 800-luvulla määränneen, että jokaisen Euroopan kirkon katolle tuli asettaa kukko muistoksi Jeesuksen ennustuksesta Pietarille ("Mutta hän sanoi: "Minä sanon sinulle, Pietari: ei laula tänään kukko, ennen kuin sinä kolmesti kiellät tuntevasi minua."" Luukas 22:34). Sattumalta huomattiin, että nämä kukot kääntyilivät tuulen suunnan mukaan.


title: Timo Vertala

text: Timo "Vertsi" Vertala (s. 2. toukokuuta 1978 Jyväskylä) on suomalainen pelaajauransa lopettanut jääkiekkoilija.


title: Timo Vertala

text: Vertala nousi kaudella Kaudella 1996–1997 kasvattajaseuransa JYPin liigajoukkueeseen, mutta varsinainen läpimurto tapahtui vasta Tampereen Tapparan vuosina 1999–2001. Kaudella 1999–2000 Vertala teki 24 maalia, mikä on edelleen hänen yhden kauden maaliennätyksensä. Jälkimmäinen Tappara-kausikin alkoi hyvin, kun Vertala ehti ampua ensimmäisessä 15 ottelussa 10 maalia. Tämän jälkeen vaivasivat loukkaantumiset. Tappara voitti keväällä hopeaa ja Vertala teki pudotuspeleissä pisteet 4+2.


title: Timo Vertala

text: Kesällä 2001 Vertala teki sopimuksen hänet vuonna 1996 varanneen NHL-seura Montreal Canadiensin kanssa . Vertalan kausi Pohjois-Amerikassa oli todella rikkonainen, eikä hän päässyt pelaamaan NHL:ssä. Hän pelasi koko kauden AHL:ssa Montrealin farmijoukkueessa Quebec Citadellesissa. Pelejä Vertalalle kertyi 30 ja tehoja 4+3. Kaudeksi 2002–2003 Vertala palasi Suomeen ja Jokereihin. Helsingissä Vertala pelasi runsaat kaksi kautta. Osapuolet purkivat sopimuksen kesken kauden 2004–2005. Yhteensä Vertala pelasi Jokereissa 118 runkosarjaottelua tehoin 20+21. Tappara hankki Vertalan muutaman päivän kuluttua siitä, kun hän oli lähtenyt Jokereista . Tapparassa Vertala kaudella 2005–2006 pääsi lähelle maaliennätystään tehden 23 maalia..


title: Timo Vertala

text: Tapparasta Vertala siirtyi Ruotsin Elitserieniin ja HV71:een, jossa kausi ei sujunut erityisen hyvin. Vertala kärsi loukkaantumisista, eikä kuulunut valmentajan luottopelaajiin. Vuoden Ruotsissa pelaamisen jälkeen Vertala siirtyi SM-liigan Kärppiin kesällä 2007. Vertala kuitenkin lähti kesken kauden 2007–2008 joukkueesta tehtyään pisteet 2+4 28 ottelussa. Kärpistä Vertala palasi jälleen Tapparaan. Tapparassa Vertala tehnyt kahdesti yli 20 maalia kauden aikana. Tapparassa Vertala pelasi kevääseen 2009, jolloin lopetti uransa.


title: Timo Vertala

text: Suomea hän edusti vuonna 1996 18-vuotiaiden EM-kilpailuissa ja vuonna 1997 sekä vuonna 1998 20-vuotiaiden MM-kilpailuissa. Jälkimmäisenä vuonna Suomi voitti maailmanmestaruuden ja Vertala valittiin kisojen kakkostähdistökenttään.


title: Timo Vertala

text: Urheilu-uransa jälkeen Vertala siirtyi osakkaaksi Helsinki Capital Partnersiin, jossa hän vastaa huippu-urheilijoiden varainhoitopalveluiden kehittämisestä.


title: Travis Schlaht

text: Travis Schlaht (s. 1975) on yhdysvaltalainen taidemaalari. Hän opettaa Grand Central Academy of Artissa. Hänen tyypillisiä aiheitaan ovat maisemat, asetelmat, muotokuvat ja muut figuratiiviset aiheet. Hän maalaa ainoastaan elävästä mallista.


title: Travis Schlaht

text: Schlaht valmistui The University of the Pacificista. Valmistumisen jälkeen hän muutti New Yorkiin ja ryhtyi opiskelemaan Water Street Atelierissa. Hän on naimisissa taidemaalari Kate Lehmanin kanssa.


title: The Beatles 1967–1970

text: The Beatles 1967–1970 on The Beatles -yhtyeen tupla-LP-kokoelmalevy vuodelta 1973, joka julkaistiin samanaikaisesti toisen kokoelman, "The Beatles 1962–1966" tupla-LP:n, kanssa. Sinisten levynkansien vuoksi "The Beatles 1967–1970" -levystä käytetään yleisesti nimitystä "Sininen tupla". Kaikki kokoelmaan kelpuutetut kappaleet ovat yhtyeen jäsenten tekemiä.


title: The Beatles 1967–1970

text: Kaikki kappaleet Lennon-McCartney, ellei toisin mainita.


title: The Beatles 1967–1970

text: A-puoli


title: The Beatles 1967–1970

text: B-puoli


title: Stones Throw Records

text: Stones Throw Records on yhdysvaltalainen itsenäinen levy-yhtiö. Sen perusti vuonna 1996 DJ ja tuottaja Chris Manak, joka on tunnettu myös artistinimellään Peanut Butter Wolf.


title: Stones Throw Records

text: J Dillan viimeiseksi jääneen albumin Donuts julkaisi Stones Throw vuonna 2006.


title: Sam Wisneski

text: Sam Wisneski (s. 1978) on yhdysvaltalainen Wisconsinissa syntynyt taidemaalari. Hän opettaa Grand Central Academy of Artissa, ja maalaa ainoastaan elävästä mallista. Tyypillisiä hänen töidensä aiheita ovat asetelmat, maisemat, muotokuvat ja muut figuratiiviset aiheet.


title: Sam Wisneski

text: Hän suoritti taiteiden kandidaatin tutkintonsa Rindling School of Art and Designissä ja maisterin tutkinnon New York Academy of Artissa. 2003-2006 hän opiskeli Water Street Atelierissa, Jacob Collinssin johdolla.


title: The Mask

text: The Mask () on yhdysvaltalainen animaatiosarja, joka perustuu Dark Horse Comicsin sarjakuvasankari Naamioon ja erityisesti vuonna 1994 ensi-iltansa saaneeseen elokuvaan "The Mask – naamio". Animaatiota tuotettiin yhteensä 54. jakson verran, kestäen kolme tuotantokautta vuosien 1995–1997 välisenä aikana. Sarjan pääosassa ääninäyttelivät Rob Paulsen (Naamio/Stanley Ipkiss), Heidi Shannon (Peggy Brandt), Tim Curry (Pretorious) ja Frank Welker (Milo).


title: The Mask

text: Suomessa sarjan jaksoja esitti MTV3 vuosien 1996–1997 välillä suomenkielisellä äänellä sekä tekstitettynä. Finnkino julkaisi kuusi The Mask-piirrossarjan VHS-julkaisua, jotka sisälsivät sarjan jaksoja. Sarjaa esitettiin uudelleen uusintoina vuoden 2011 lopulla.


title: The Mask

text: Suomeksi dubatun sarjan pääosaa näytteli Antti Pääkkönen.


title: The Mask

text: Tarina kertoo tavallisesta miehestä nimeltä Stanley Ipkiss, joka löytää muinaisen norjalaisperäisen puisen naamion. Laitettuaan sen kasvoilleen Ipkiss muuttuu sekopäiseksi supersankariksi, joka taistelee rikollisia vastaan ja tekee mitä tahansa muuta sekopäisiä temppuja. Hänen arkkivihollisensa on Pretorious.


Jääkiekon maailmanmestaruuskilpailut 1997 pelattiin Suomessa, Helsingissä, Turussa ja Tampereella. Niihin päättyi ruotsalaisen päävalmentaja Curt Lindströmin kausi Suomen A-maajoukkueen johdossa. Näiden kisojen yhteydessä Kansainvälinen jääkiekkoliitto perusti IIHF Hall of Fame -kunniagalleriansa.


title: Jääkiekon maailmanmestaruuskilpailut 1997

text: Turnaus tuotti voittoa järjestäjilleen noin 44 miljoonaa markkaa.


text: Lohkot määräytyivät edellisvuoden sijoitusten mukaan.


text: Lohko A


text: Lohko B


text:
A-sarja
B-sarja
C-sarja
D-sarja


text: Karsinnat


title: Bernard Kouchner

text: Bernard Kouchner (s. 1. marraskuuta 1939, Avignon) on ranskalainen poliitikko, diplomaatti ja lääkäri. Hän on yksi Lääkärit ilman rajoja -järjestön perustajista. Hän on toiminut François Fillonin oikeistohallituksen ulkoministerinä 18. toukokuuta 2007 lähtien marraskuuhun 2010 saakka. Lisäksi hän on Euroopan parlamentin entinen jäsen ja toiminut YK:n korkeana virkamiehenä.


title: Bernard Kouchner

text: Kouchnerin isä oli juutalainen ja äiti ranskalainen protestantti. Hänen ensimmäinen puolisonsa oli oikeustieteen professori Évelyn Pisier, jonka kanssa hänellä on kaksi lasta. Kouchnerin nykyinen vaimo on Ranskassa toimiva belgialainen huippujournalisti Christine Ockrent, jonka kanssa hänellä on yksi lapsi.


title: Bernard Kouchner

text: Jo 1960-luvun alussa hänen poliittinen aktiivisuutensa saattoi hänet Ranskan kommunistisen puolueen jäsenyyteen. Vähän myöhemmin hän siirtyi Ranskan sosialistiseen puolueeseen.


title: Bernard Kouchner

text: Toukokuussa 1968 hän oli Pariisin kapinakeväässä Pariisin yliopiston lääketieteellisen tiedekunnan lakko-organisaattorina. Lakkoilun ja kapinoinnin jälkeen vuonna 1971 hän lähti Nigeriassa sijaitsevaan, itsenäisyyttä tavoitelleeseen Biafraan ranskalaisen järjestön "Secours médical français (SMF)" rekrytoimana. Myöhemmin hän vaihtoi järjestön nimeksi "Médecins sans frontières" (MSF) eli Lääkärit ilman rajoja.


title: Bernard Kouchner

text: Kouchner perusti yhdessä Emmanuel d'Alstierin kanssa Évenemant-aikakauslehden, ja hän avusti myös säännöllisesti Actuel-lehteä koko 1970-luvun ajan. Vuonna 1978 hänellä tuli ongelmia humanitaarisessa järjestössä Claude Malhuret'n kanssa ja toiminnassa MSF-järjestössä, mutta hän perusti uuden Médecins du monde (Maailman lääkärit) järjestön. Hän kuitenkin halusi toimia suurena reportterina ja innostui entistä enemmän mediasta ja eritoten television uutis- ja ajankohtaislähetyksistä. Tätä hänen toimintaansa on arvosteltu paljon, eritoten joulukuussa 1992 tapahtuneen Somalia-operaation aikana. Hän on kiistatta kuitenkin yksi maailman tunnetuimmista ranskalaisista lääkäreitä juuri humanitaarisen toimintansa vuoksi.


title: Bernard Kouchner

text: Hän on ajanut kansainvälisissä järjestöissä oikeutta puuttua eri maiden yhteiskunnallisiin ongelmiin. Tämä on ranskalaisen Jean-François Revelin alulle panema ajatus. Hallitustyöskentelyssä hän on voimakkaasti panostanut juuri humanitaariseen toimintaan eri puolilla maailmaa.


title: Bernard Kouchner

text: Vuonna 1993 Kouchner perusti Humanitaarisen toiminnan säätiön Fondation pour l’action humanitaire. Vaikka hän ei ollut Sosialistipuolueen jäsen, hänet valittiin 1994 Euroopan parlamentin jäseneksi entisen pääministerin Michel Rocardin listalta, ja Bernard Tapien esimerkkiä noudattaen hän vuonna 1955 liittyi Radikaaliin vasemmistopuolueeseen (Parti radical de gauche (PRG)), jossa hän hoiti tiedottajan tehtäviä. Hän suhtautui, yksityisesti, positiivisesti pääministeri Alain Juppén ehdottamaan sosiaaliturvan uudistamiseen. Hän on myös toiminut entisiä sosialistisia pääministereitä, Michel Rocard ja Lionel Jospin lähellä olevan Réunir-organisaation puheenjohtajana. Vuonna 1998 hän liittyi Ranskan sosialistipuolueen jäseneksi.


title: Bernard Kouchner

text: Kun presidentiksi valittu Nicolas Sarkozy antoi Kouchnerille paikan hallituksensa ulkoministerinä, sosialistipuolue erotti hänet jäsenyydestään.


title: Bernard Kouchner

text: Kouchner vieraili elokuussa 2007 Irakissa ensimmäisenä Ranskan ministerinä sitten Yhdysvaltain miehityksen 2003, jota Ranskan vastusti kiivaasti.


title: Bernard Kouchner

text: Marraskuussa 2010 Kouchner siirrettiin syrjään ulkoministerin tehtävistä Fillonin hallituksen uudelleenjärjestelyssä. Hänen seuraajakseen tuli Michèle Alliot-Marie.


title: Ninja Tune

text: Ninja Tune on itsenäinen Lontoossa perustettu levy-yhtiö. Sen perustivat vuonna 1990 DJ:t Matt Black ja Jonathan More, jotka tunnetaan myös nimellä Coldcut.


title: M/S Inowroclaw

text:
M/S Inowroclaw () on puolalaisen Polskie Linie Oceanicznen omistama ro-ro-rahtialus. Aluksen on rakentanut Rauma-Repola Oy Raumalla vuonna 1980. Kuollutta painoa aluksella on 7 203 tonnia ja sen jääluokitus on 1A eli se pystyy useimmissa jääolosuhteissa kulkemaan yksin. "Inowroclaw" on rekisteröity Puolan lipun alle ja sen kotisatama on Szczecin. Nykyään aluksella operoi Finnlines.
Inowroclawin sisaralus on M/S Baltic Eager.


title: M/S Inowroclaw

text: 8. lokakuuta 1979 alus laskettiin vesille ja vuonna 1980 se luovutettiin Polskie Linie Oceanicznen omistukseen, joka rekisteröi sen Puolan lipun alle. Kotisatamaksi tuli Szczecin. Samana vuonna alus aloitti liikennöinnin Gdynian ja Felixstowen välillä. Vuonna 1995 Inowroclaw aloitti liikenteen reitillä Gdynia–Kööpenhamina–Felixstowe. 22. tammikuuta 1998 Polfin-Finncarriers aloitti liikenteen aluksella reitillä, Helsinki–Kotka–Gdynia–Szczecin.


title: M/S Inowroclaw

text: Alus ajoi karille 25. marraskuuta 1999, lähdettyään Helsingin Länsisatamasta kohti Puolaa. Ennen karilleajoa aluksella havaittiin vaikeuksia ohjailussa; aluksen kääntyminen oikealle ei sujunut toivotulla tavalla ja noin 15 minuuttia lähdöstä alus pysäytettiin ja ankkuroitiin. Ankkuroinnin aikana alus oli Suomenlinnan etelärannan lähellä. Eteläisen tuulen painamana alus ajautui rantaan.


title: M/S Inowroclaw

text: Karilleajossa ei sattunut ympäristö- tai henkilövahinkoja. Ainoastaan pohjaan tuli vaurioita. Ilmeisesti Inowroclawin peräsinkoneisto oli vaurioitunut jo laiturista lähdettäessä. Lisäksi vasemmanpuoleinen peräsin ei kääntynyt komentosillan ruorikulmaosoittimen mukaisella tavalla.


title: M/S Inowroclaw

text: Tammikuussa 2007 alus siirtyi Finnlinesin Helsingin ja Gdynian väliseen liikenteeseen.


title: M/S Inowroclaw

text: Alus ajautui lauantaiaamuna 25. lokakuuta 2008 Korkeasaaren rantaan ollessaan matkalla eteläiseltä Itämereltä Sompasaaren satamaan. Karilleajon jälkeen paikalle hälytettiin merivartioston, pelastuslaitoksen sekä poliisin yksiköt. Inowroclaw pääsi rannasta puoli kymmenen aikoihin irti ilman apua. Karilleajon syyksi epäillään kovaa tuulta.


title: Penispletysmografi

text: Penispletysmografi (PPG) on tilavuuden muutoksen mittaaja eli pletysmografi, joka mittaa veren virtauksen muutosta peniksessä. Sitä käytetään mittaamaan seksuaalista kiihottuneisuutta, kun henkilö altistetaan seksuaalisesti vihjailevalle ja pornografiselle materiaalille.


title: Penispletysmografi

text: Alkuperäisen laitteen kehitti Kurt Freund Tšekkoslovakiassa 1950-luvulla. Laitteen tarkoitus oli testata kutsuntoja pakoilevia miehiä, jotka väittivät olevansa homoseksuaaleja välttääkseen armeijan.


title: Penispletysmografi

text:
Penispletysmografia on käytetty psykologisissa tutkimuksissa. Joissakin maissa, mm. Yhdysvalloissa, sillä on testattu seksuaalirikollisia ja käytetty sitä heidän parantamisessaan. Nykyään metodia pidetään epäluotettavana.
Laitetta voidaan käyttää myös erektiohäiriön tunnistamisessa psyykkiseksi tai fyysiseksi.


title: Grand Prix Masters

text: Grand Prix Masters oli autourheilusarja, joka oli tarkoitettu entisille Formula 1 -kuljettajille. Sarja aloitettiin vuonna 2005 Kyalamissa. Seuraavana vuonna ajettiin kaksi kilpailua, ensimmäinen Losailissa, Qatarissa ja toinen Silverstonessa. Taloudellisten syiden takia sarja jouduttiin kuitenkin lopettamaan vuonna 2007.


title: Grand Prix Masters

text: Jotta pääsi ajamaan GPM-sarjaa, kuljettajan täytyi olla:


title: Grand Prix Masters

text: Kyalami (Etelä-Afrikka), 13. marraskuuta 2005


title: Grand Prix Masters

text: Tammikuussa 2006 GP Masters ilmoitti järjestää tapahtumia seuraavissa paikoissa:


title: Grand Prix Masters

text: Losail International Circuit (Qatar), 29. huhtikuuta 2016


title: Grand Prix Masters

text: Kisakalenteri


title: Doug Blair

text: Doug Blair (oik. Douglas Blair Lucek, s. 11. helmikuuta 1963 Manchester, Connecticut, Yhdysvallat) on yhdysvaltalainen muusikko ja heavy metal -yhtye W.A.S.P.:in kitaristi.


title: Doug Blair

text: Blairin ensimmäinen yhtye oli Purple Haze. Nuorena hän soitti yli 1200 keikkaa Run 21 -nimisessä yhtyeessä, jonka rumpali oli Stet Howland. Howland liittyi sittemmin W.A.S.P.:iin ennen Blairia.


title: Doug Blair

text: Ensimmäisen kerran Blair soitti W.A.S.P.:in riveissä vuonna 1992. Myöhemmin Blair oli tilapäinen kiertuekitaristi vuoden 2001 Unholy Terror -kiertueella kahden konsertin ajan Chris Holmesin lähdettyä yhtyeestä. Vuonna 2006 Doug Blair palkattiin W.A.S.P.:in kitaristiksi kolmannen kerran ja hän on siitä lähtien ollut yhtyeen virallinen jäsen.


title: Doug Blair

text: Blairin toinen projekti on yhtye signal2noise lyömäsoittaja-laulaja John Anthonyn kanssa.


title: Doug Blair

text: Blair soittaa myös BBE-nimisessä triossa, jonka muut jäsenet ovat Mark Albert Bertenyi ja Peter Enqvist. BBE aloitti toimintansa vuonna 2013 ja on esiintynyt lähinnä Turun seudulla.


title: Doug Blair

text: Blair on perehtynyt kitaroiden rakentamiseen. Hän on kehittänyt kaksikaulaisen Blair Mutant Twin -soittimen, jossa on akustinen kitara ja sähkökitara samassa pienessä rungossa. GuitarCrossissa taas on kolme bassonkieltä ja viisi kitarankieltä. Blairin kolmas keksintö on ASIA-kitara, jossa on kuusi teräskieltä ja kuusi nailonkieltä samalla kaulalla.


title: Doug Blair

text: Vuonna 2012 Doug Blair ryhtyi Turku Rock Academyn opettajaksi. Hankkeen tarkoitus on opastaa uusia nuorisobändejä toimimaan menestyksekkäästi musiikkimaailman eri osa-alueilla. Rock Academyn myötä Blair on vieraillut Suomessa useita kertoja ja samalla myös esiintynyt pienissä ravintoloissa paikallisten muusikoiden kanssa. Syyskuussa 2013 Yleisradio uutisoi kuvaannollisesti, että Turku on Blairin toinen koti. Turun lisäksi Blair on tavannut paikallisia muusikoita muissakin Suomen kaupungeissa, sillä Rock Academy -konseptia on laajennettu Turun ulkopuolelle.


title: Doug Blair

text: Elokuussa 2014 uutisoitiin, että Blair oli tuolloin muuttamassa Bostonista Turkuun.


title: Frans Lejon

text: Frans Lejon tai Leijon (1879–1947) oli varhaisimpia Suomessa tunnettuja ja menestyneitä kuurosokeita.


title: Frans Lejon

text: Lejon kuurosokeutui 2-vuotiaana. Hän hoiti elämänsä aikana useita toimia mm. käsitöiden ja vihannesviljelyn alalla. Hänen tekemänsä keinutuoli ja kynttilänjalka tulivat jopa palkituiksi Tampereen teollisuusnäyttelyssä vuonna 1922.


title: Frans Lejon

text: Kommunikointiin Frans Lejon käytti ensisijaisesti tuntoaistiaan. Hän kehitti oman "keskustelulevynsä": puhujan tuli asettaa sormi tarkoittamansa kirjaimen kohdalle, ja Lejon ymmärsi viestin tunnustelemalla sitä. Hän myös tutustui ihmisiin tunnustelemalla heitä.


title: Frans Lejon

text: Lejon kävi koulua 20-vuotiaaksi saakka, ja sen jälkeen hänen hoitajanaan toimi Anna Heikel. Hän oppi jo nuorena sorvaamaan ja kuoli vatsasyöpään Kakskerrassa vuonna 1947.


title: Jääkiekon Euroopan-mestaruuskilpailut

text: Jääkiekon Euroopan-mestaruuskilpailut järjestettiin ensimmäisen kerran vuonna 1910, ja toistaiseksi viimeisen kerran vuonna 1991. Kilpailut järjesti Kansainvälinen jääkiekkoliitto.


title: Jääkiekon Euroopan-mestaruuskilpailut

text: Ensimmäinen turnaus järjestettiin Sveitsin Montreux'ssa tammikuussa 1910, ja muodostui ensimmäisen maailmansodan aiheuttamaa taukoa (1915-1920) lukuun ottamatta vuosittaiseksi tapahtumaksi vuoteen 1927 asti. Vuonna 1928 päädyttiin mestaruus myöntämään olympiakisoissa parhaiten menestyneelle eurooppalaiselle joukkueelle, ja pian samoin alettiin menetellä myös vuonna 1930 perustettujen maailmanmestaruuskilpailujen osalta. Viimeinen itsenäinen Euroopan-mestaruusturnaus järjestettiin Saksan Berliinissä vuonna 1932. Myöhempinä vuosina mestaruusarvon myöntöperusteet vaihtelivat jonkin verran, lähinnä pohjoisamerikkalaisia joukkueita vastaan saavutettujen pisteiden hyväksyntään liittyen. Viimeinen tällainen EM-arvon omannut turnaus järjestettiin vuoden 1991 jääkiekon maailmanmestaruuskilpailujen yhteydessä Suomessa.


title: Jääkiekon Euroopan-mestaruuskilpailut

text: Naiset alkoivat pelata Euroopan mestaruudesta vuonna 1989. Neljä ensimmäistä mestaruutta voitti Suomi.


title: Alessandro Nannini

text: Alessandro "Sandro" Nannini (s. 7. heinäkuuta 1959 Siena, Italia) on jo uransa lopettanut italialainen kilpa-autoilija ja Formula 1 -kuljettaja.


title: Alessandro Nannini

text: Nannini osallistui viisi kautta kestäneellä F1-urallaan 78 Grand Prix -viikonloppuun ja 76 lähtöön. Kerran hän karsiutui kilpailusta, ja toisen kerran auto hajosi ennen kilpailun lähtöä. Nannini saavutti urallaan yhden voiton, yhdeksän palkintosijoitusta ja kaksi kilpailun nopeinta kierrosta. Pisteitä hän keräsi yhteensä 65. Aika-ajoissa hän oli parhaimmillaan kolmas Yhdysvaltain GP:ssa 1989.


title: Alessandro Nannini

text: Vuonna 2007 Nannini aikoi palata kilpa-autojen pariin Grand Prix Masters -sarjassa, mutta sarja meni konkurssiin ennen kauden alkua. Nykyään hän johtaa omaa kahvilaketjua.


title: Alessandro Nannini

text: Nannini on rock-laulaja Gianna Nanninin veli.


title: Alessandro Nannini

text: Nannini aloitti kilpailemisen motocrossilla ja siirtyi ralliautoilun pariin vuonna 1978. Aluksi hän ajoi Citroënilla, mutta siirtyi myöhemmin kilpailemaan Lancia Stratoksella. Rata-autoihin Nannini siirtyi vuonna 1980, kun hän osallistui Formula Italia -sarjaan. Mestaruuden hän voitti kyseisessä sarjassa vuonna 1981. Seuraavaksi vuodeksi Nannini siirtyi Formula 2 -sarjaan, jossa ajoi kolme vuotta Minardilla. Kohokohtia olivat kakkossijat Misanossa 1982 ja Nürburgringillä 1983.


title: Alessandro Nannini

text: Nannini aloitti F1-uransa Minardilla kaudella maanmiehensä Andrea de Cesarisin tallikaverina. Tallilla oli vasta yhden kauden kokemus F1:stä, ja se lukeutuikin sarjan heikoimpiin talleihin. Kauden alun kahden ensimmäisen kilpailun aika-ajoissa Nannini oli koko joukon hitain (25.) ja Monacon GP:ssa hän joutui tyytymään karsiutumiseen. Unkarista Nannini saavutti kauden parhaimman lähtöruutunsa ollen 17. nopein. Nannini ajoi ensimmäisen ja ainoan kerran kauden aikana maaliin Meksikossa ollen lopputuloksissa 14. sijalla. Tosin hän jäi kilpailun voittajasta yli neljän kierroksen päähän. Debyyttikausi oli kaikin puolin kehno, eikä Nannini saanut sijoitusta kuljettajien MM-sarjassa.


title: Alessandro Nannini

text: Toinen kausi Minardilla ei muuttanut asetelmia paljoakaan: auto oli hidas ja maaliin pääseminen tuotti vaikeuksia. Tallikaveriksi Nannini sai espanjalaisen Adrián Camposin. Ensimmäisen kerran Nannini selviytyi kauden aikana maaliin kauden yhdeksännessä kilpailussa Unkarissa, jossa hän oli 11. jääden kilpailun voittajalle yli kolme kierrosta. Italian GP:ssa hän ajoi maaliin viimeisenä viisi kierrosta kärkeä perässä. Portugalissa Nannini oli kilpailussa lähellä selviytyä kymmenen parhaan joukkoon, mutta polttoaineen loppuminen kilpailun lopussa pudotti hänet kahdeksannelta paikalta sijalle 11. Loppukauden kaikissa kilpailussa Nanninin matkanteko katkesi keskeytykseen, mutta tarvittavat näytöt oli annettu parempaa tallipaikkaa ajatellen. Esimerkiksi Belgian GP:n ensimmäisessä aika-ajosessiossa Nannini oli märällä radalla seitsemänneksi nopein.


title: Alessandro Nannini

text: Kaudeksi Nannini siirtyi nousujohteessa olleeseen Benetton-talliin. Tallikaveriksi hän sai belgialaisen Thierry Boutsenin, joka oli kilpaillut tallissa myös edelliskaudella. Nannini vakuutti heti taitonsa paremmalla kalustolla, ja myös hänen hyökkäävä ajotyylinsä huomioitiin. Kauden toisessa kilpailussa San Marinon GP:ssä Nannini väläytti vauhtiaan ajamalla aika-ajoissa neljänneksi nopeimman ajan ja parhaimmillaan kilpailun aikana hän kamppaili kolmannesta sijasta. Ajettuaan maaliin kuudentena Nannini saavutti uransa ensimmäisen MM-pisteen. Britannian sateisessa kilpailussa Nannini ajoi maaliin kolmantena ja nousi ensimmäistä kertaa urallaan palkintokorokkeelle. Saksassa Nanninin kilpailuvauhti oli kohdallaan, mistä osoituksena oli kilpailun nopein kierrosaika. Kilpailun lopussa hän joutui keskeyttämään moottoriongelmien vuoksi. Nannini pääsi toistamiseen kauden aikana alimmalle palkintokorokkeelle kauden loppupuolella ajetussa Espanjan GP:ssa. Kilpailun aikana hän ohitti muun muassa kauden päätteeksi mestaruuden voittaneen Ayrton Sennan. Pisteitä Nannini saavutti ensimmäiseltä kaudeltaan Benettonilla yhteensä 12 kappaletta. Pisteet oikeuttivat kymmenenteen sijaan kuljettajien MM-sarjassa.


title: Alessandro Nannini

text: Nannini nousi tallinsa ykköskuljettajaksi kaudeksi , kun Boutsen siirtyi Williamsille. Nannini sai rinnalleen brittiläisen Johnny Herbertin. Pistetilin Nannini avasi heti kauden avauksessa Brasiliassa sijoituttuaan kuudenneksi. Tosin Herbert oli F1-debyytissään neljäs. Seuraavaksi ajetussa San Marinon GP:ssa Nannini oli kolmannen kerran urallaan palkintokorokkeella kolmantena. Kuitenkin hän jäi tallikaverinsa suoritusten varjoon. Kauden neljännessä kilpailussa Meksikossa Nannini jäi juuri palkintosijojen ulkopuolelle ollen neljäs. Kilpailu sujui hyvin italialaisittain, kun Nanninin lisäksi neljä italialaiskuljettajaa oli kymmenen parhaan joukossa. Yhdysvaltain GP:n aika-ajoista Nannini saavutti uransa parhaaksi aika-ajosijoitukseksi jääneen kolmannen lähtöruudun. Kilpailua edeltäneissä lämmittelyajoissa sattuneen kolarin seurauksena hän keskeytti kilpailun kymmenen kierroksen jälkeen. Kanadassa Nannini hylättiin, koska hän ajoi lähtöhetkellä varikolta ulospäin punaisia valoja. Hän oli tullut varikolle vaihtamaan kuivan kelin renkaat juuri ennen lähtöä Nigel Mansellin tavoin. Myös Mansell hylättiin samasta syystä. Ranskan GP:ssa Nannini oli vahvasti kiinni toisessa sijassa, mutta jousituksen pettäminen päätti kilpailun keskeytykseen. Britanniassa hän nousi jälleen palkintokorokkeelle kolmantena. Japanin GP:sta Nannini saavutti uransa ainoaksi jääneen voiton. Hän ajoi kilpailussa kolmantena, kunnes edellä ajaneet Prost ja Senna kolaroivat. Senna pääsi jatkamaan matkaa, mutta hänet hylättiin auton käyntiin työntämisen takia, ja näin Nannini nousi kilpailun voittajaksi. Kauden viimeisessä kilpailussa Australiassa Nannini oli vielä toinen.


title: Alessandro Nannini

text: Nannini sai kaudeksi uudeksi tallikaverikseen lajin kolminkertaisen maailmanmestarin, brasilialaisen Nelson Piquet'n. Nannini ajoi kauden kahden ensimmäisten kilpailujen pettymysten jälkeen palkintokorokkeelle kolmanneksi San Marinon GP:ssa. Hän kellotti myös kilpailun nopeimman kierroksen nimiinsä. Kanadan GP:hin Nannini lähti neljännestä ruudusta ja nousi kilpailussa parhaimmillaan johtoon. Varikkokäynnin jälkeen hän ajoi ulos märältä radalta päin rengasvallia ja keskeytti. Meksikossa Nannini oli pisteillä neljäntenä ja Ranskassa hän olisi ollut kolmas, elleivät sähköt olisi pettäneet viisi kierrosta ennen maalia. Saksan GP:ssa Nannini kamppaili Ayrton Sennan kanssa kilpailun voitosta pitkään, mutta lopulta nopeampi Senna vei voiton ja Nannini sijoittui toiseksi. Unkarin GP:ssa Nannini nousi seitsemännestä lähtöruudusta toiseksi, mutta takaa tullut Senna osui ohitusyrityksessään ja Nannini joutui keskeyttämään. Italian GP:n jälkeen Nanninin huhuttiin siirtyvän Ferrarille ensi kaudeksi, mutta hän kieltäytyi tarjouksesta ja halusi jatkaa Benettonilla. Espanjan GP:ssa Nannini nousi palkintokorokkeelle kolmantena. Kilpailu jäi hänen Formula 1 -uransa viimeiseksi.


title: Alessandro Nannini

text: Viikko Espanjan GP:n jälkeen Nannini joutui helikopterionnettomuuteen, kun hän oli laskeutumassa vanhempiensa kodin lähelle Sienassa. Maa petti kopterin alta, mikä aiheutti onnettomuuden. Nanninin toinen käsi miltei repeytyi irti, mutta se onnistuttiin paikkaamaan kymmenen tuntia kestäneessä leikkauksessa. Paluu F1:een ei ollut kuitenkaan mahdollista.


title: Alessandro Nannini

text: Vaikka Nanninin oikea käsi toimi vain osittaisesti, hän teki paluun kilparadoille vuonna 1992. Hän osallistui Italian Supertouring-sarjaan Alfa Romeolla. Heti ensimmäisessä kilpailussaan hän lähti eturivistä ja ajoi kilpailun nopeimman kierroksen. Hän sijoittui sarjassa kauden päätteeksi kolmanneksi tallikaveri Nicola Larinin voittaessa mestaruuden. Nannini sai myös mahdollisuuden kokeilla muunneltua Ferrarin F1-autoa. Vaikka hän ajoi hyvin, ei paluu täysipäiväiseksi F1-kuljettajaksi ollut mahdollista.


title: Alessandro Nannini

text: Nanninin edustama Alfa Corse -talli siirtyi kaudeksi 1993 kilpailemaan Saksaan Deutsche Tourenwagen Meisterschaft- eli DTM-sarjaan. Nannini voitti kauden aikana kahdesti ja nousi yhteensä viisi kertaa palkintokorokkeelle. Hän saavutti myös kaksi paalupaikkaa ja nopeinta kierrosta. Mestaruuden voitti kuitenkin jälleen tallikaveri Larini. Nanninin ongelmana kauden aikana oli tottua uuteen hänelle suunniteltuun vaihdelaatikkoon.


title: Alessandro Nannini

text: Kaudella 1994 Nannini saavutti 22 kilpailusta viisi voittoa ja kolme nopeinta kierrosta. 149 pisteen turvin hän sijoittui sarjassa neljänneksi. Larini oli pisteen päässä kolmantena ja sarjan mestaruuden kyseisenä vuotena voitti saksalainen Klaus Ludwig.


title: Alessandro Nannini

text: Nanninin edustaman tallin nimi muuttui Martini Racinginksi kaudeksi 1995, mutta auto oli sama Alfa Romeo 155. 13 kilpailusta Nannini saavutti kaksi palkintosijaa ja sijoittui sarjan loppupisteissä sijalle 11. Saman ITC-sarjassa Nannini sijoittui 17 pisteellään sijalle 15.


title: Alessandro Nannini

text: Vuonna 1996 ajettiin vain ITC-sarjaa, jossa Nannini sijoittui nyt kokonaispisteissä kolmanneksi. Hän voitti 24 kilpailusta seitsemän ja lähti neljästi paalupaikalta kilpailuun.


title: Alessandro Nannini

text: Nannini siirtyi kaudeksi 1997 kilpailemaan FIA GT Championship -sarjaan. Hän voitti yhden kilpailun ja sijoittui neljästi toiseksi. Kokonaispisteissä hän sijoittui viidenneksi.


title: Brian Craig

text: Brian S. Craig-Wankiiri (s. 1968) on yhdysvaltalainen kuvanveistäjä. Höän on opiskellut Pennsylvanian osavaltionyliopistossa ja New York Academy of Artissa.


title: Brian Craig

text: Hänen töidensä aiheet ovat figuratiivisia, aitoon mittakaavaan toteutettuja ja hän työskentelee elävästä mallista.


title: Brian Craig

text: Craig johtaa Lyme Academy College of Fine Artsin kuvanveisto-osastoa.


title: Brian Craig

text: Lisäksi hän opettaa kesäkursseilla Grand Central Academy of Artissa.


title: Brian Craig

text: Craig-Wankiiri on avustanut Audrey Falckia hänen monumentaalisissa projekteissa.


title: Enologia

text: Enologia on suomeksi viinitutkimus ja viinioppi. Se on viinien ja viinivalmistuksen tutkimusta tai tuntemusta rypäleiden korjaamisesta pullotukseen saakka. Sana on peräisin kreikan kielen viiniä tarkoittavasta sanasta "oenos", (οίνος), johon on liitetty suffiksi "-logia", kreikan λόγος. Enologian asiantuntija on enologi.


title: Friikkilän pojat

text: Friikkilän pojat (Fabulous Furry Freak Brothers) on amerikkalainen Gilbert Sheltonin luoma sarjakuva, joka on saavuttanut kulttimaineen ympäri maailmaa. Sarjakuva edustaa undergroundia ja sen levitys tapahtui aluksi pienlehdissä. Sarjakuvan tarinat seuraavat kolmen vähemmän älykkään ja epäonnisen hippiveljeksen komelluksia. Friikkilän veljekset (oikea sukunimi on Freekowtski) asustavat kerrostaloasunnossa ja joutuvat tämän tästä vaikeuksiin poliisin kanssa harjoittamansa kannabiksen kotiviljelyn ja kaupittelun vuoksi. Tarinoiden huumori on usein kieroutunutta ja perverssiä ja se parodioi hippi-ihannetta, johon kuuluvat mm. vapaa seksi ja huumausaineiden käyttäminen. Joskus tarinat yltyvät psykedeelisiksi kuvaten veljesten huumehöyryisiä hallusinaatioita.


title: Anu Komsi

text: Anu Katariina Komsi (s. 9. tammikuuta 1967 Kokkola) on suomalainen sopraanolaulaja. Hän on Kokkolan oopperayhdistyksen perustajia.


title: Anu Komsi

text: Komsi sai diplomin Sibelius-Akatemiasta ja piti ensikonserttinsa vuonna 1993. Hänellä on ollut kiinnitys muun muassa Bremenin oopperaan vuosina 1994–1998. Hänet tunnetaan varsinkin nykysäveltäjien, kuten György Kurtágin, Esa-Pekka Salosen ja Kaija Saariahon teosten tulkinnoistaan. Hänellä on laaja repertuaari, yli 40 roolia renessanssista nykymusiikkiin. Komsi on opiskellut myös viulunsoittoa ja esiintynyt viulistina.


title: Anu Komsi

text: Anu Komsin kaksossisko on sellisti ja sopraano Piia Komsi. Anu Komsin puoliso on kapellimestari Sakari Oramo.


title: Anu Komsi

text: Anu Komsi on yksi Suomen kansainvälisimpiä koloratuurisopraanotähtiä, joka on saavuttanut mainetta maailman oopperataloissa ja merkittävillä konserttilavoilla täydellisen muusikkouden sisäistäneenä taitavana laulajana. Solistina ja kamarimuusikkona hänen ohjelmistonsa ulottuu renessanssista proge-jazzin kautta tuoreimpaan nykymusiikkiin ja yli 50 oopperaroolin repertoaarissa on useita kiitettyjä rooleja kuten Lulu, Zerbinetta, Nannetta, Olympia, Micaela, Gilda, John Zornin Machine de Léttre.


title: Anu Komsi

text: George Benjamin kirjoitti oopperansa "Into the Little Hill" sopraanoroolin erityisesti Komsille. Kaija Saariaho on kirjoittanut Komsille Leino-laulusarjan ja uusimpana Saarikoski-laulun ”Luonnon kasvot”. Leino-laulujen levytys toi 2013 Gramophone-levypalkinnon. Morton Feldmanin Neither-oopperan esitys vuoden 2011 Salzburgin Musiikkijuhlilla oli suuri arvostelumenestys. Kevätkaudella 2013 Komsi lauloi titteliroolin Peter Eötvösin oopperassa Lady Sarashina Varsovan kansallisoopperassa ja kaudella 2014 Baselin Teatterissa Komsi lauloi Heinz Holligerin Lumikki-oopperan titteliroolin saaden eurooppalaisessa mediassa loistavia arvioita – muun muassa Frankfurter Allgemeinen mukaan ”Lumikki laulaa fenomenaalisesti”.


title: Anu Komsi

text: Komsi on esiintynyt lukuisten johtavien orkestereiden solistina kuten Berliinin filharmonikot, Berliinin Saksalainen sinfoniaorkesteri, Wienin Sinfonikot ja Wienin RSO, New Yorkin filharmonikot, BBC Sinfoniaorkesteri Lontoo, Baijerin radion sinfoniaorkesteri München, Birminghamin Sinfoniaorkesteri, Euroopan Kamariorkesteri, Los Angelesin filharmonikot, San Franciscon sinfoniaorkesteri, Mahler Chamber Orchestra, Stuttgartin radion sinfoniaorkesteri SWR, Ensemble Modern, London Sinfonietta, Ensemble Intercontemporain, Musikfabrik Köln, Keski-Pohjanmaan kamariorkesteri, Lahden orkesteri, Suomen RSO ja HKO.


title: Anu Komsi

text: Hän on työskennellyt maailmankuulujen kapellimestareiden kuten Sir Roger Norrington, Esa-Pekka Salonen, Allan Gilbert, Franz Welser-Möst, Oliver Knussen, Jukka-Pekka Saraste, Sakari Oramo, Peter Eötvös, Heinz Holliger, George Benjamin, Rudolf Barshai, Michael Boder kanssa.


title: Anu Komsi

text: Komsi toimii perustamansa Kokkolan Oopperan taiteellisena johtajana suunnitellen festivaali- ja kiertueteoksia. Kokkolan Oopperakesä pääsi 2012 arvostetun saksalaisen Opernwelt-lehden kansikuvaksi ja saman lehden festivaalieditioissa vuosina 2014 ja 2015 Kokkolan Oopperakesä oli jälleen focuksessa. Komsi on toiminut myös ohjaajana muutamissa oopperateoksissa, tuoreimpana viime kesänä Kokkolassa esitetty Kurt Weilin harvinaisuus “Der Silbersee”. Duoyhteistyö Marzi Nymanin kanssa jatkuu laulu-urut kokoonpanossa monipuolisella ja improvisatorisella ohjelmistolla niin kuin myös yhteistyö Petri Niemisen kanssa jazzin suunnalla.


title: Anu Komsi

text: Komsilla on kiinnityksiä muun muassa Suomessa Helsingin Musiikkitalossa RSO syksyllä 2016 / Magnus Lindbergin Accused Suomen ensiesitys, New Yorkin Filharmonikot keväällä 2017 / Salonen: Wing on Wing, Kurtagin Kafka-fragmenttien esityksiä Isabelle Faustin kanssa mm. Salzburgin musiikkijuhlilla ja Rheingaun musiikkijuhlilla 2016 ja saman teoksen parissa Patricia Kopatschinskajan kanssa Lontoon Royal Festival Hallissa ja Hampurin konserttitalossa 2016.


title: Anu Komsi

text: Komsi on levyttänyt Mahlerin 4. sinfonian Sir Roger Norringtonin ja SWR Stuttgart RSOn kanssa Hännslerlevymerkille. Komsin viimeisimmät levytykset Being Beauteous/Alba ja Coloratura/BIS, Aarre Merikannon Echo/Alba ja The Brightest matter/Alba, Ahti Karjalainen-elämä, Kekkonen ja teot/ALBA ovat saaneet erinomaisia arvioita kansainvälisessä ja kotimaisessa lehdistössä.


title: Anu Komsi

text: Ondine-merkille hän on levyttänyt muun muassa Kaija Saariahon teoksia.


title: Koskenkylä (Pernaja)

text: Koskenkylä () on yksi Loviisan kylistä ja taajama entisessä Pernajan kunnassa Uudenmaan maakunnassa.


title: Koskenkylä (Pernaja)

text: Aikaisemmin, ennen moottoriliikennetien, sittemmin moottoritien valmistumista Koskenkylään asti, kylässä sijaitsi usein ruuhkaantuva vilkasliikenteinen risteys jossa Helsingin suunnasta tulevat valtatiet 6 ja 7 erkanivat Kouvolan ja Kotkan suuntiin. Nykyään valtatie 6 on viitoitettu alkamaan Koskenkylästä E18/ Vt7-tien liittymästä numero 65. Nykyään kylää halkovat tiet on numeroitu seututieksi 170 (Helsinki–Loviisa) ja seututieksi 167 (Koskenkylä–Lahti).


title: Koskenkylä (Pernaja)

text: Koskenkylä on Suomen suurimpia taajamia, joissa ei ole taajaman liikennemerkkejä.


title: Truvor Svento

text: Truvor Svento, vuoteen 1938 Sventorzetski (20. helmikuuta 1910 Viipuri – 23. joulukuuta 1939 Summa) oli suomalainen säveltäjä.


title: Truvor Svento

text: Sventon vanhemmat olivat toimittaja ja poliitikko Reinhold Svento ja Evi Hackzell. Svento syntyi Viipurissa ja kiinnostui jo lapsuudessaan muusikon urasta. Hän kirjoitti ylioppilaaksi Suomalaisesta normaalilyseosta vuonna 1928 ja jatkoi opintojaan Helsingin yliopiston lainopillisessa tiedekunnassa. Lakiopintojensa ohella hän samanaikaisesti opiskeli sävellystä Erkki Melartinin johdolla Helsingin konservatoriossa. Svento soitti itse kotonaan pianoa, monesti myös triossa viulisti- ja sellistiveljensä kanssa. Svento toimi myös kapellimestarina ja musiikkikriitikkona "Suomen Sosialidemokraatissa" sekä toimi Helsingin kaupungin musiikkilautakunnassa ja johti Helsingin kaupunginorkesteria. Hänen vähäiseksi jääneeseen tuotantoonsa kuuluu mm. sinfonia e-molli (1939) sekä viisiosainen, perheen Ahvenanmaalle useana kesänä tekemien purjehdusretkien innoittama "Ahvenanmaa"-orkesterisarja (1938). Hän piti sävellyskonsertin Helsingissä ja Viipurissa.


title: Truvor Svento

text: Svento suoritti asevelvollisuutensa vuosina 1930–1931 Uudenmaan rykmentissä ja kävi Reserviupseerikoulun kurssin numero 20. Talvisodan puhjettua hänet kutsuttiin palvelukseen ja sijoitettiin joukkueenjohtajaksi Jalkaväkirykmentti 17:n VII pataljoonaan. Hän johdatti joukkueensa taisteluihin Karjalankannaksella. Hänen lupaava muusikonuransa päättyi Summassa 23. joulukuuta 1939, kun hän kaatui 29-vuotiaana.


title: Läski-Freddyn kissa

text: Läski-Freddyn kissa ("Fat Freddy's cat") on amerikkalaisen sarjakuvapiirtäjä Gilbert Sheltonin luoma sarjakuva, jota julkaistiin 1970–1980-luvuilla. Se kertoo yleensä strippimuotoisesti Friikkilän poikien kissasta, joka tarkkailee hippi-isäntiensä elämää ja aiheuttaa monenlaista kiusaa varsinkin omistajalleen Läski-Freddylle mm. syömällä tämän hasispensaat tai ulostamalla Freddyn korvakuulokkeisiin.


title: Läski-Freddyn kissa

text: Läski-Freddyn kissa käy sotaa hellan alla asustavaa torakoiden kolmatta valtakuntaa vastaan. Silloin tällöin torakat ovat muodostaneet keisari- tai kuningaskunnan, ja viimeisessä tarinassa, jonka pituus on noin 30 sivua, keittiötä asuttavat kapitalistitorakat sotivat olohuoneen kommunistitorakoita vastaan.


title: Läski-Freddyn kissa

text:
Pitkille tarinoille on ominaista absurdius, nopeat ja järjettömät juonenkäänteet, kaksimielisyydet ja vihjailevat törkeydet sekä uskonnon, natsien, poliitikkojen ja hippien pilkkaaminen.
Lyhyissä stripeissä on usein puujalkavitsejä tai tarinassa ei välttämättä ole vitsiä lainkaan.


title: Carl Weathers

text: Carl Weathers (s. 14. tammikuuta 1948 New Orleans, Louisiana) on yhdysvaltalainen elokuvanäyttelijä.


title: Carl Weathers

text: Weathers tunnetaan parhaiten roolistaan Apollo Creedinä "Rocky"-elokuvissa. Muita sivurooleja hänellä on ollut muun muassa elokuvissa "Predator – saalistaja", "Happy Gilmore – ammattilainen", "Navaronen haukat" ja "Kuoleman ajojahti". Weathers näytteli pääosaa toimintaelokuvissa "Action Jackson – ässä hihassa" ja "Texasin hurrikaani".


title: Carl Weathers

text: Weathers oli amerikkalaisen jalkapallon pelaaja, mutta alkoi opiskella teatteria voidakseen näytellä elokuvissa.


title: Titi Essomba

text: René William ”Titi” Essomba (s. 2. tammikuuta 1981 Yaoundé, Kamerun) on kamerunilainen jalkapalloilija. Pelipaikaltaan hän on oikea laitahyökkääjä. Essomba pystyy pelaamaan myös keskikentän keskustassa sekä laidalla.


title: Titi Essomba

text: Vuonna 2006 Kamerunin jalkapalloliitto määräsi hänet kahden vuoden kilpailukieltoon koska Essomba oli väärentänyt ikänsä viisi vuotta todellista nuoremmaksi.


title: Titi Essomba

text: Essomba pelasi Veikkausliigaa kaudella 2007 AC Oulussa. Kauden aikana hän pelasi 12 ottelussa ja teki 2 maalia. Edellisellä kaudella hän oli nostamassa joukkuetta liigaan. AC Oulu putosi kauden 2007 päätteeksi Veikkausliigasta suoraan Ykköseen, eikä Essomba tehnyt enää uutta sopimusta AC Oulusta. Kamerunissa Essomba on edustanut mm. Ouragan FC:tä ja Foudre Sportive d'Akonolingaa.


title: Titi Essomba

text: Kevättalvella 2008 Essomba harjoitteli FC OPA:n riveissä. Hän osallistui muun muassa 1. helmikuuta - 3. helmikuuta 2008 pidettyyn jalkapalloturnaukseen Oulussa. Turnauksessa oli paikalla Rovaniemen Palloseuran belgialainen valmentaja Tom Saintfiet sekä toimitusjohtaja Jouko Kiistala tarkkailemassa pelaajia Rovaniemen Palloseuran Veikkausliigajoukkueeseen kaudelle 2008. 7. helmikuuta 2008 Essomba teki kauden 2008 kestävän pelaajasopimuksen Rovaniemen Palloseuran kanssa.


title: Titi Essomba

text: Kauden 2008 aikana Essombasta kehittyi yksi joukkueen tärkeimmistä runkopelaajista yhdessä Mika Nurmelan kanssa. RoPS taisteli jopa mitalisijoista Veikkausliigassa ennen jalkapallon EM-kisoja ja kuukauden taukoa Veikkausliigassa. Hyvät esitykset johtivat myös siihen että Essomba pääsi mukaan Kamerunin olympiamaajoukkueen leirille, muttei tullut kuitenkaan valituksi lopulliseen joukkueeseen. Kauden päätteeksi Essomban tilille kertyi 24 Veikkausliigaottelua, sekä 5 maalia RoPSissa. Hän oli yhdessä Chileshe Chibwen kanssa Rovaniemen Palloseuran paras maalintekijä Veikkausliigassa kaudella 2008. Kauden päätteeksi RoPS tarjosi jatkosopimusta Titille, mutta tuolloin Titi aikoi katsoa myös muut paremmat vaihtoehdot ulkomailta lukien asti.


title: Titi Essomba

text: Titi siirtyi kauden 2009 aikana Kazakstanin Taraziin edustaen paikallista FC Tarazia. Kaudella 2015 Titi edustaa Kakkosessa pelaavaa AC Kajaania.


title: Manillaköysi

text: Manillaköysi on Veijo Meren vuonna 1957 julkaistu romaani, jonka tapahtumat sijoittuvat jatkosodan aikaan. Kirja kertoo sotamies Joose Keppilästä, joka kuljettaa huoltotieltä löytämänsä manillasta tehdyn köyden korsuun ja päättää salakuljettaa sen seuraavalla lomamatkallaan kotiin sitomalla sen vartalonsa ympärille.


title: Manillaköysi

text: Humoristisen romaanin merkittävä osa ovat lukuisat absurdit sotakertomukset, joita muut junassa matkustavat kertovat toisilleen. Joosen joukkuetoverit sitovat köyden melkoisen tiukalle, ja niin Joosen oltavat muuttuvat tukaliksi pitkän junamatkan aikana. Kiinnijäämisen pelossa Joose ei kuitenkaan uskalla paljastaa, miksi hän sinertää ja näyttää kovin huonokuntoiselta.


title: Manillaköysi

text: Romaani on käännetty yli kahdellekymmennelle kielelle. Siitä on tehty vuonna 1976 samanniminen televisioelokuva, jonka pääosassa on Erkki Pajala. Manillaköysi on suomalaisen kirjallisuuden modernismin kauden ensimmäisiä merkkiteoksia. Kirjan kielessä modernistinen ilmaisu näkyy muun muassa siinä, että henkilöiden tunnetiloja tai mielipiteitä ei juurikaan kuvata.


title: Oranin maakunta

text: Oranin maakunta () on yksi Algerian 48 maakunnasta. Se sijaitsee Pohjois-Algeriassa, ja sen pinta-ala on 2 121 km². Maakunnan väkiluku on 1 454 078 (2008).


title: Patrick Devonas

text: Patrick Marco Devonas (s. 1965) on sveitsiläinen taidemaalari. Hän on kesäkurssien ohjaajana Grand Central Academy of Artissa. Hänen aiheensa ovat usein realistisia ja figuratiivisia. Aiheet ovat usein myös hyvin symbolistisia ja uskonnollisia. Hän maalaa aina elävästä mallista.


title: Patrick Devonas

text: Devonas syntyi Sveitsissä. Hän muutti yhdysvaltoihin 1986 ja valmistui Bostonin yliopistosta 1990. Hän jatkoi opintojaan Atelier Le Sueurissa Minnesotassa Steven Levinin, Anette Le Sueurin ja Richard Lackin ohjauksessa. Opetusjakson jälkeen Minnesota river School of Fine Artissa, jossa hän opetti piirustusta, hän suoritti taiteiden maisterin tutkintonsa New York Academy of Artissa.


title: Patrick Devonas

text: Hän on opettanut Minnesota School of Fine Artissa, ja tällä hetkellä Grand Central Academy of Artissa.


title: Piia Komsi

text: Piia Pauliina Komsi (s. 9. tammikuuta 1967 Kokkola) on suomalainen sopraano ja sellisti.


title: Piia Komsi

text: Komsi aloitti musiikkiopintonsa Keski-Pohjanmaan musiikkiopistossa 6-vuotiaana. Hän pääsi teini-ikäisenä Arto Noraksen oppilaaksi ja suoritti vuonna 1988 sellonsoiton diplomin Sibelius-Akatemiassa. Laulua hän opiskeli Liisa Linko-Malmion ja Marjut Hannulan johdolla. Lauludiplomin Sibelius-Akatemian oopperakoulutuksessa hän suoritti 2002. Hän on täydentänyt sekä sellonsoiton- että laulunopintojaan Yalen yliopistossa.


title: Piia Komsi

text: Komsi piti ensikonserttinsa sellistinä vuonna 1990. Hän toimi Suomen Kansallisoopperan sellistinä vuosina 1989–2001. Avanti!-orkesterissa hän on toiminut sekä laulusolistina että sellonsoittajana.


title: Piia Komsi

text: Ensikonserttinsa laulajana hän piti 2003 ja on sittemmin esiintynyt laulusolistina Suomessa ja ulkomailla. Hän on kantaesittänyt useiden säveltäjien teoksia.


title: Piia Komsi

text: Komsin oopperarepertuaari kattaa rooleja barokista nykymusiikkiin. Hänen läpimurtoroolinsa oli Thomas Adèsin Powder Her Face -oopperan Maid, jonka hän esitti ensimmäisen kerran vuonna 1999 Musica Nova Festivaalilla. Sen jälkeen hän on esittänyt paljon modernia musiikkia. Korealaissäveltäjä Unsuk Chinin ensimmäisen oopperan Alice in Wonderland kantaesityksessä Münchenin oopperafestivaalilla Baijerin valtionoopperassa vuonna 2007 Komsi lauloi nimiroolin.


title: Piia Komsi

text: Hänen äänelleen ovat säveltäneet monet nykysäveltäjät hänen vokaaliakrobaattisia kykyjään hyödyntäen, muun muassa Liza Lim, Rolph Riem, Esa-Pekka Salonen, Unsuk Chin, Kimmo Hakola, Einojuhani Rautavaara, Lotta Wennäkoski ja Heinz-Juhani Hofmann.


title: Piia Komsi

text: Komsi on esiintynyt monien ulkomaisten huippuorkesterien solistina kuten Los Angelesin Filharmonikot, , Oslon filharmoninen orkesteri, Tukholman filharmoninen orkesteri, Ensemble InterContemporain ja London Sinfonietta.


title: Piia Komsi

text: Hän on laulanut muun muassa Baijerin valtionoopperassa, Napolin San Carlossa, Rooman Teatro Olympicossa, Pariisin Theâtré et Musiquessa, Buenos Airesin Teatro San Martinissa ja Tel Avivin oopperassa sekä suomalaisissa oopperaproduktioissa. Hän on myös tunnettu passioiden ja oratorioiden solisti.


title: Piia Komsi

text: Piia Komsi on maailman ainoa koloratuurisopraano, joka laulaa ja soittaa selloa samaan aikaan. Hänelle ovat säveltäneet Heinz-Juhani Hofmann ja Jovanka Trbojevic tällaiset kappaleet.


title: Piia Komsi

text: Piia Komsin puoliso on sellisti Martti Rousi. Hän on sopraano Anu Komsin kaksoissisar.


title: Anatoli Bulgakov

text: Anatoli Bulgakov (, s. 14. syyskuuta 1979 Moskova, Venäjän SFNT, Neuvostoliitto) on venäläinen jalkapalloilija. Hän on pelipaikaltaan laitapuolustaja.


title: Anatoli Bulgakov

text: Bulgakov ehti pelata kahdeksan kautta TP-47:ssa, kunnes hän siirtyi vuoden mittaisella vuokrasopimuksella AC Ouluun Veikkausliiga-kaudeksi 2007. seurat päättivät kuitenkin purkaa sopimuksen 11. heinäkuuta 2007 , koska Bulgakovin peliaika uudessa joukkueessaan oli jäänyt vähäiseksi, hän pelasi vain kahdeksan liigaottelua.


title: Anatoli Bulgakov

text: Hän on jatkanut uraansa sen jälkeen torniolaisseurassa, vaikka seura putosi Kakkoseen. Sopimus Bulgakovilla TP-47:n kanssa on aina vuoteen 2015.


title: Anatoli Bulgakov

text: Kausi 2015 mukaan lukien Bulgakov on pelannut TP-47:ssa kaikkiaan 16 kautta 1990-luvun lopulta lähtien.


title: Dmytro Brovkin

text: Dmytro "Dima" Brovkin (s. 11. toukokuuta 1984 Kukuszkino, Ukrainan SNT, Neuvostoliitto) on ukrainalainen jalkapalloilija, pelipaikaltaan hyökkääjä.


title: Dmytro Brovkin

text: Brovkin on edustanut uransa aikana muun muassa AC Oulua, jota hän edusti kaudella 2007 ja ukrainalaisen Kiovan Dynamon kakkosjoukkuetta. Kaudella 2006 Brovkin pelasi ukrainalaisseura Vorskla Poltavassa.


title: Dmytro Brovkin

text: Suomen Palloliiton kurinpitovaliokunta langetti käsittelyssään 21. toukokuuta 2007 Brovkinille viiden ottelun pelikiellon epäurheilijamaisesta käytöksestä. Hänen todettiin sylkäisseen vastustajaa KooTeePee-ottelussa 9. toukokuuta. Hänet oli asetettu tapauksen käsittelyn ajaksi väliaikaiseen pelikieltoon 15. toukokuuta 2007 lähtien.


title: Dmytro Brovkin

text: Brovkin ja AC Oulu päättivät yhteisymmärryksessä purkaa sopimuksensa ja ukrainalaiskärki jätti joukkueen 13. heinäkuuta 2007.


title: Dmytro Brovkin

text: Sen jälkeen hän on pelannut kotimaassaan Ukrainassa Luhanskin joukkueessa kaksi kautta ja kauden 2009 Puolan Szarowolassa.


title: Éric Bernard

text: Éric Bernard (s. 24. elokuuta 1964 Martigues, Ranska) on ranskalainen autourheilija. Hän osallistui yhteensä 47:ään Formula 1 -sarjan Grand Prix -kilpailuun saavuttaen yhden palkintosijan (Saksan GP 1994) ja 10 MM-pistettä.


title: Éric Bernard

text: Bernard aloitti seitsemän vuotta kestäneen karting-harrastuksensa vuonna 1976 saavuttaen siinä neljä Ranskan mestaruutta. Hän pääsikin menestyksensä avulla vuonna 1983 Circuit Paul Ricard -radalla järjestettyyn kilpa-autoilukouluun, jossa hän vakuutti olevansa hyvä kuljettaja voittamalla finaalissa Jean Alesin ja Bertrand Gachot'n. Palkinnoksi Bernard sai ilmaisen kuljettajan paikan Formula Renault -sarjasta kaudeksi 1984. Hän sijoittui ensimmäisella kaudella kuudenneksi. Seuraavalla kaudella (1985) hän voitti jo mestaruuden ja hänen taakseen jäi mm. vanha kilpakaveri Jean Alesi. Ranskan Formula 3 -sarjassa hän ajoi vuosina 1986-87, joista vuonna 1987 hän sijoittui toiseksi Jean Alesin voittaessa mestaruuden. Kaudeksi 1988 Bernard siirtyi Formula 3000 -sarjaan.


title: Éric Bernard

text: Vuonna 1989 hän ajoi ensimmäisen kerran Formula 1 -sarjassa ranskalaisen Larrousse -tallin autolla ollen Yannick Dalmasin sijaisena Ranskan ja Britannian GP:ssa. Sen jälkeen hän palasi loppukaudeksi takaisin Formula 3000 -sarjaan sijoittuen kolmanneksi.


title: Éric Bernard

text: Hän sai koko kauden kestävän sopimuksen Larrousse-tallista, jossa hän oli jo edellisellä kaudella ajanut kaksi osakilpailua. Kauden aikana hän saavuttikin ensimmäiset pisteensä olemalla kuudes Monacossa ja parhaan tuloksen hän sai Silverstonesta neljännen sijan myötä.


title: Éric Bernard

text: Kausi 1991 jatkui samassa Larrousse-tallissa kuin edelliskausikin, mutta talli menetti Lamborghinin moottorit ja sponsorit. Menestys jäi vähäiseksi menetysten takia ja Bernardin parhaaksi sijoitukseksi jäi Meksikon GP:n kuudes sija. Kauden synkin hetki oli kuitenkin Japanin GP:n aika-ajoissa sattunut ulosajo, jossa hänen jalkansa murtui.